SRC bayar semula pinjaman RM314 juta kepada KWAP setakat 28 Februari 2022

KUALA LUMPUR, 17 Mac- Kerajaan masih perlu menampung RM17 bilion bagi tujuan pelunasan baki prinsipal dan faedah hutang 1MDB sebanyak RM38.8 bilion untuk tempoh 2022 hingga 2039.Menteri di Jabatan Perdana Menteri (Hal Ehwal Agama), Datuk Idris Ahmad, berkata ini berdasarkan aliran tunai penyelesaian hutang 1MDB dengan mengambil kira jangkaan dana penyelesaian yang bakal diterima daripada Ambank sebanyak RM515 juta dan baki jaminan pemulihan aset daripada Goldman Sachs sebanyak kira-kira AS$954 juta.“Mulai tahun 2014 hingga 28 Februari 2022 jumlah yang telah dibayar SRC International adalah sebanyak RM314.72 juta. "Manakalah jumlah yang telah dibayar oleh kerajaan adalah sebanyak RM4744.49 juta menjadikan keseluruhan pembayaran semula pinjaman daripada Kumpulan Wang Persaraan Diperbadankan (KWAP) adalah sebanyak RM5059.21 juta.“Jumlah ini adalah termasuk bayaran prinsipal keuntungan takwip iaitu ganti rugi kepada pemimjam akibat daripada kelewatan. Pembayaran terakhir bagi pembiayaan daripada KWAP telah dijadualkan pada 28 Mac 2022 yang berjumlah RM610.22 juta,” kata Idris."Ini menjadikan jumlah pembayaran yang telah dibuat kerajaan Syarikat Menteri Kewangan Diperbadankan adalah sebanyak RM13.31 bilion. Pada masa ini dana akaun amanah masih berbaki sebanyak RM15.76 bilion termasuk hibah dan untung rugi tukaran asing,” katanya.

(Peruntukan pembayaran itu dibuat melalui Kementerian Kewangan dan syarikat Menteri Kewangan Diperbadankan (MKD) bagi tujuan bayaran komitmen dan faedah hutang 1MDB/Gambar fail)

Tambah beliau, Dana Pemulihan Aset 1MDB mencukupi untuk menampung sebahagian besar prinsipal dan faedah 1MDB pada tahun 2022 iaitu sebanyak RM16.18 bilion"Bagi menampung kekurangan dana tersebut kerajaan telah memperuntuk sebanyak RM1.53 bilion tujuan pelunasan faedah hutang 1MDB bagi tahun ini," katanya yang menggantikan Menteri dan Timbalan Menteri Kewangan yang tidak hadir pada sesi Waktu Pertanyaan Menteri (MQT) di Dewan Rakyat hari ini.Beliau membaca jawapan bertulis Menteri Kewangan bagi menjawab pertanyaan M Karupaiya (PH-Padang Serai) yang meminta Kementerian Kewangan menyatakan berapakah jumlah bayaran yang dijelaskan oleh kerajaan Malaysia untuk membayar balik hutang berkaitan dengan 1MDB dan SRC International setakat ini.Idris berkata, peruntukan itu dibuat melalui Kementerian Kewangan dan syarikat Menteri Kewangan Diperbadankan (MKD) bagi tujuan bayaran komitmen dan faedah hutang 1MDB."Selain bantuan kewangan langsung kerajaan, beliau berkata faedah hutang 1MDB juga dibiayai menggunakan dana pemulihan aset syarikat itu yang diakaunkan dalam satu akaun amanah di bawah Kementerian Kewangan, yang diberi nama Akaun Amanah Mendapatkan Kembali Aset," katanya.Katanya, setakat 28 Februari lalu, jumlah dana pemulihan aset 1MDB yang berjaya didapatkan kembali adalah sebanyak RM19.14 bilion daripada beberapa mata wang asing termasuk dolar Amerika Syarikat (AS), dolar Singapura dan dolar Australia.SRC International merupakan anak syarikat 1Malaysia Development Bhd (1MDB) sebelum diambil alih Menteri Kewangan Diperbadankan pada 14 Februari 2012.KWAP pula ditubuhkan pada 1 Mac 2007 di bawah Akta Kumpulan Wang Persaraan 2007, menggantikan Akta Kumpulan Wang Amanah Pencen 1991


JAKIM kekal di bawah JPM- Idris

KUALA LUMPUR, 17 Mac- Jabatan Kemajuan Islam Malaysia (JAKIM) masih kekal di bawah Jabatan Perdana Menteri (JPM) seperti sejak awal penubuhanny pada 1997 sehingga kini,Kenyataan dibuat Menteri di Jabatan Perdana Menteri (Hal Ehwal Agama), Datuk Idris Ahmad susulan kekeliruan yang mengatakan bahawa JAKIM kini diletakkan di bawah bidang kuasa Majlis Raja-Raja.Kekeliruan itu timbul selepas Mesyuarat Majlis Raja-Raja Ke-258 yang berlangsung minggu lalu, berkenan memilih Sultan Selangor - Sultan Sharafuddin Idris Shah sebagai Pengerusi Majlis Kebangsaan Bagi Hal Ehwal Islam (M-K-I) pertama dalam kalangan Raja-Raja bagi tempoh dua tahun.Bagaimanapun, JAKIM dan MKI adalah dua entiti berbeza.Justeru, JAKIM tetap di bawah JPM.Idris menjelaskan, apa yang dilaporkan pihak media mengenai kedudukan JAKIM yang diletakkan di bawah Majlis Raja-Raja adalah kurang tepat dan ia sudah pun diperbetulkan oleh kenyataan rasmi daripada Penyimpan Mohon Besar Raja-Raja pada 12 Mac lalu.

(Idris menjelaskan kekeliruan yang mengatakan bahawa JAKIM kini diletakkan di bawah bidang kuasa Majlis Raja-Raja pada sesi Waktu Pertanyaan Menteri (MQT) di Dewan Rakyat hari ini)

Beliau berkata sebenarnya, Mesyuarat Majlis Raja-Raja ke-258 membuat ketetapan bahawa salah seorang daripada Raja Pemerintah wajar memenuhi peranan dan tanggungjawab sebagai Pengerusi Majlis Kebangsaan Bagi Hal Ehwal Islam (MKI) selama tempoh dua tahun bergilir-gilir.Mesyuarat Majlis Raja-Raja berkenan memilih Sultan Selangor, Sultan Sharafuddin Idris Shah sebagai Pengerusi MKI pertama"Majlis Raja-Raja, dalam persidangannya yang ke-81 pada 17 Oktober 1968, telah berkenan menubuhkan sebuah badan bagi menyelaras pentadbiran agama Islam antara negeri-negeri. Badan ini telah dirasmikan penubuhannya pada 1 Julai 1969 dan kini ia dikenali sebagai Majlis Kebangsaan Bagi Hal Ehwal Ugama Islam Malaysia (MKI). "Selari dengan penubuhannya pada waktu itu, sebuah unit di bawah Jabatan Perdana Menteri (JPM) telah diwujudkan bagi melaksanakan tugas-tugas keurussetiaan MKIberpandukan Peraturan MKI yang telah diperkenan oleh Majlis Raja-Raja," katanya."Pada 1 Februari 1974, Unit tersebut yang menjadi urus setia MKI telah dinaik taraf menjadi Bahagian Agama JPM. Bahagian Agama JPM melalui beberapa fasa transformasi hingga akhirnya ia dinaik taraf menjadi sebuah jabatan berkuat kuasa pada 1 Januari 1997 dengan nama JAKIM."Fungsi utama JAKIM di bawah Jabatan Perdana Menteri adalah untuk memperkasa penggubalan dan penyeragaman perundangan Islam di Malaysia, mengukuhkan penyelarasan pentadbiran Islam di seluruh negara dan memantapkan penyelarasan dan pembangunan pendidikan Islam di peringkat negeri dan persekutuan."Kesemua fungsi ini adalah sejajar dengan peranan JAKIM sebagai Setiausaha dan urus setia MKI yang terletak di bawah Majlis Raja-Raja," katanya pada sesi Waktu Pertanyaan Menteri (MQT) di Dewan Rakyat hari ini.Penjelasan itu bagi menjawab pertanyaan Abdul Latiff Abdul Rahman (PAS-Kuala Krai) yang meminta penjelasan adakah benar JAKIM kini diletakkan di bawah Majlis Raja-Raja seperti dilaporkan media.


VTL Pulau Pinang - Singapura: penerbangan sulung bawa 60 penumpang

BAYAN LEPAS, 17 Mac- Lapangan Terbang Antarabangsa Pulau Pinang (LTAPP) menerima penerbangan sulung menerusi Laluan Perjalanan Lengkap Vaksin (VTL) di antara Pulau Pinang dan Singapura semalam.  Penerbangan AK1730 oleh Air Asia merupakan penerbangan VTL pertama dan telah selamat mendarat kira-kira pukul 6.40 petang di LTAPP dengan membawa seramai 60 penumpang.  Pengarah Urusan Malaysia Airports Holdings Bhd. (MAHB), Datuk Iskandar Mizal Mahmood berkata, ia merupakan satu inisiatif dan langkah positif bagi merangsang trafik antarabangsa sekali gus membawa kepada pertumbuhan ekonomi negara. "Pihak kami menjangkakan terdapat 1,000 hingga 2,000 pergerakan penumpang VTL dalam minggu pertama operasi."Semua penumpang VTL perlu melalui ujian saringan mandatori COVID-19 oleh pengendali saringan kesihatan swasta. Sebanyak 10 ujian saringan dan sebuah makmal lengkap untuk menghasilkan keputusan segera telah disediakan," katanya. Pulau Pinang merupakan destinasi kedua yang diperkenalkan selepas Kuala Lumpur di bawah program VTL Singapura-Malaysia.  Ia melibatkan empat syarikat penerbangan iaitu Malaysia Airlines, AirAsia, Singapore Airlines dan Scoot.

(Kakitangan LTAPP menyambut ketibaan penumpang penerbangan sulung menerusi VTL di antara Pulau Pinang dan Singapura semalam.)


Isu bubar Parlimen, tarikh pilihan raya tidak perlu dibahas dalam PAU 2021 - Annuar Musa

(Menteri Komunikasi Dan Multimedia, Tan Sri Annuar Musa ketika ditemu bual media selepas Majlis Perasmian Perhimpunan Agung Pergerakan Sayap Wanita, Pemuda dan Puteri UMNO)

KUALA LUMPUR, 17 Mac - Isu pembubaran Parlimen bagi membolehkan Pilihan Raya Umum Ke-15 (PRU 15) diadakan, tidak perlu dibahaskan dalam Perhimpunan Agung Umno (PAU) 2021.Jelas Menteri Komunikasi Dan Multimedia, Tan Sri Annuar Musa, perkara sebesar itu jika dibincangkan di khalayak ramai akan menyebabkan berlakunya perbezaan pendapat.Beliau mengulangi kenyataan ia tidak harus dibincangkan secara terbuka kerana akan wujud pelbagai pandangan seterusnya mencetuskan polemik.Tambahnya, tarikh pilihan raya sewajarnya menjadi strategi parti selepas perbincangan bersama pucuk pimpinan.

(Antara perwakilan yang hadir pada Majlis Perasmian Perhimpunan Agung Pergerakan Sayap Wanita, Pemuda dan Puteri UMNO)

"Soal pembubaran (Parlimen) itu adalah soal bidang kuasa Seri Paduka Baginda Yang di-Pertuan Agong, ia kena ada di korum tertentu apabila nak bercakap tentang soal bubar, boleh bincang secara dalaman tapi bila bincang secara terbuka, ia mendahului bidang kuasa Baginda sebab satu daripada tiga perkara yang mana Baginda dalam Perlembagaan mempunyai kuasa mutlak selain daripada perlantikan Perdana Menteri, satu daripadanya adalah menerima atau menolak pembubaran Parlimen," kata beliau selepas Majlis Perasmian Perhimpunan Agung Pergerakan Sayap Wanita, Pemuda dan Puteri UMNO di Pusat Dagangan Dunia (WTC), di sini malam tadi.Sementara itu, Annuar yang juga Ketua UMNO Bahagian Ketereh berkata perwakilan ketiga-tiga sayap boleh menjadikan ucapan perasmian serentak Wanita, Pemuda dan Puteri UMNO oleh Timbalan Presiden sebagai bahan untuk dibahaskan.


Perhimpunan Agung UMNO (PAU) 2021 bermula

(Perdana Menteri, Datuk Seri Ismail Sabri Yaakob yang juga Naib Presiden UMNO ketika perasmian serentak Perhimpunan Pergerakan Sayap Wanita, Pemuda dan Puteri UMNO)

KUALA LUMPUR, 17 Mac - Perhimpunan Agung UMNO(PAU) 2021 bermula malam tadi dan akan berlangsung selama empat hari di Pusat Dagangan Dunia (WTC), di sini.Ia dimulakan dengan perasmian serentak Perhimpunan Pergerakan Sayap Wanita, Pemuda dan Puteri UMNO oleh Timbalan Presiden, Datuk Seri Mohamad Hasan.Seterusnya akan disusuli pelaksanaan perhimpunan ketiga-tiga sayap parti pada hari berikutnya.

(Antara perwakilan yang hadir pada perasmian serentak Perhimpunan Pergerakan Sayap Wanita, Pemuda dan Puteri UMNO, malam tadi)

Tarikh 18 Mac adalah Ucapan Dasar Presiden dan Perasmian Perhimpunan Agung UMNO oleh Presiden UMNO, sekali gus menandakan bermulanya Perhimpunan Agung UMNO.Perhimpunan akan diteruskan pada hari kedua iaitu pada 19 Mac.PAU 2021 yang sepatutnya diadakan 13 sehingga 15 Januari lepas terpaksa ditangguhkan akibat banjir besar melanda negara.Terdahulu, Perdana Menteri Datuk Seri Ismail Sabri Yaakob yang juga Naib Presiden UMNO mengajak perwakilan yang menyertai PAU 2021 menjadikan persidangan itu sebagai pentas untuk menyampaikan suara akar umbi yang menjadi tunjang kekuatan parti.


Gempa bumi kuat landa pantai timur Honshu, Jepun

KUALA LUMPUR, 17 Mac - Gempa bumi kuat berukuran 7.4 pada skala Richter melanda kawasan berhampiran pantai timur Honshu, Jepun pada pukul 10.35 malam tadi.Menurut kenyataan Jabatan Meteorologi Malaysia (MetMalaysia), gempa itu berlaku pada kedudukan 79 kilometer (km) tenggara dari Sendai, Jepun dengan kedalaman 47km.Bagaimanapun, berdasarkan penilaian awal, gempa berkenaan tidak membawa ancaman tsunami kepada Malaysia. - BERNAMA

(Gambar menunjukkan pinggan mangkuk bertaburan di sebuah restoran berikutan gempa bumi di Fukushima, Jepun/AFP)


KPDNHEP pelbagaikan medium penyampaian advokasi kepenggunaan

(Menteri Perdagangan Dalam Negeri Dan Hal Ehwal Pengguna, Datuk Seri Alexander Nanta Linggi menyampaikan bahan advokasi kepenggunaan kepada penumpang MRT)

KUALA LUMPUR, 17 Mac - Sebanyak 24,150 aduan berkaitan penipuan urus niaga dan pembelian dalam talian dilaporkan kepada Kementerian Dalam Negeri Dan Hal Ehwal Pengguna (KPDNHEP) dalam tempoh 18 Mac 2020 hingga 28 Februari lalu.Menterinya, Datuk Seri Alexander Nanta Linggi berkata berkata trend terkini menyaksikan transaksi pembelian secara dalam talian mencatatkan aduan tertinggi, iaitu 36.45% daripada jumlah keseluruhan diterima pihaknya Kebanyakan aduan diterima membabitkan barang dibeli tidak diterima serta barangan tidak sama berbanding iklan ditunjukkan.Justeru beliau menasihatkan orang ramai supaya tidak membeli barangan secara dalam talian menerusi platform terbuka termasuk media sosial, sebaliknya membeli menggunakan platform e-dagang berdaftar.Tambah Alexander, KPDNHEP turut mengambil inisiatif mempelbagaikan medium penyampaian advokasi kepenggunaan bagi memastikan ilmu kepenggunaan dan hak-hak pengguna disebarkan dengan lebih meluas.Pelaksanaan ini dibuat dengan menjalin kerjasama bersama penyedia perkhidmatan pengangkutan awam Mass Rapid Transit (MRT) bagi memperkasa advokasi melalui pengangkutan awam yang akan disediakan di koc MRT berkenaan."Di mana gerabak MRT itu kita balut dengan logo-logo, mesej-mesej dan maklumat tentang kepenggunaan, MRT secara purata mempunyai lebih 60,000 perjalanan penumpang setiap hari, mereka menghabiskan masa dalam koc MRT itu dalam perjalanan ke destinasi mereka. "Jadi, biarlah mereka dalam koc tu akan dapat lihat dan mengetahui dengan membaca iklan yang kita letakkan di sana, maklumat tentang saluran untuk membuat aduan," katanya pada sidang media selepas majlis pelancaran Advokasi Kepenggunaan Melalui Medium Pengangkutan Awam dan Hari Hak-Hak Pengguna Sedunia 2022, di sini.Tambah Alexander, platform advokasi ini bersesuaian dan mampu memberikan impak positif kerana capaian pengguna MRT yang tinggi khususnya di Lembah Klang.Beliau optimis dengan adanya kempen kesedaran dan pendidikan secara berterusan menerusi pelbagai platform akan dapat meningkatkan tahap kepenggunaan di Malaysia.

(Menteri Perdagangan Dalam Negeri Dan Hal Ehwal Pengguna, Datuk Seri Alexander Nanta Linggi ketika menyampaikan ucapan)

Dalam pada itu, Alexander turut memaklumkan aplikasi ezAdu ditransformasikan dan ditambah baik bagi memudahkan pengguna menyalurkan aduan kepada Kementerian Perdagangan Dalam Negeri Dan Hal Ehwal Pengguna.Ia ke arah mencerminkan senario perubahan trend pengguna di Malaysia ke arah urus niaga perkhidmatan dan pembelian menggunakan platform digital.Aplikasi telefon pintar tersebut kini dalam fasa akhir pengujian dan dijangka dapat digunakan sepenuhnya oleh pengguna pada akhir bulan ini. "Mereka ini tahu akan hak mereka sebagai pengguna, maknanya jika mereka berasa tertipu atau tidak dilayan sepatutnya, bolehlah buat aduan, itu hak mereka."Oleh itu, pihak kementerian buat saluran untuk membuat aduan dengan mudah, jika kita dapat tangani masalah ini dengan profesional dan terbaik, kita harapkan persekitaran perniagaan di negara kita juga akan terbaik dan kondusif," kata beliau. Selain merancakkan advokasi dan pendidikan berkenaan hak-hak pengguna, pihaknya juga akan menyediakan saluran-saluran aduan dan tindakan untuk melindungi hak penguna dari tipu daya peniaga tidak beretika.


50 buah rumah di Kulim dilanda banjir akibat hujan lebat

KULIM, 17 Mac - Hujan lebat yang turun selama beberapa jam petang semalam menyebabkan 50 buah rumah di empat buah kampung di Mukim Karangan, di sini, dilanda banjir.  Bagaimanapun, tiada penduduk yang dipindahkan ke Pusat Pemindahan Sementara (PPS) setakat ini.  Kampung terlibat ialah Kampung Baru Sungai Kob, Kampung Banggol Penyengat, Kampung Seberang Jaya dan Kampung Padang Limau.  Pegawai Pertahanan Awam Daerah Kulim, Leftenan Pertahanan Awam Mohd Faizol Ab Aziz berkata hujan lebat menyebabkan paras air sungai berdekatan meningkat dengan mendadak dan melimpahi tebing sebelum memasuki rumah penduduk yang terletak di kawasan rendah.

(Anggota APM memantau rumah penduduk yang dilanda banjir)

"Lapan anggota APM dengan kelengkapan peralatan menyelamat bersama kenderaan pacuan empat roda dan ambulan ditugaskan melakukan pemantauan ke lokasi terlibat bencana banjir.  "Ia bagi memastikan semua penduduk yang tinggal di rumah masing-masing sentiasa berada dalam keadaan selamat dan berdasarkan pemantauan terkini, paras air semakin surut," kata beliau. Namun pemantauan akan dilakukan dari semasa ke semasa terutama di kawasan sungai utama bagi mengelak sebarang kejadian yang tidak diingini berlaku.  Penduduk khususnya yang tinggal di kawasan rendah dan berisiko berlakunya banjir dinasihatkan supaya sentiasa berwaspada dan menghubungi talian pihak bertanggungjawab untuk mendapatkan bantuan.


Seorang lelaki maut semasa menuruni Gunung Tahan

LIPIS, 16 Mac- Seorang pendaki meninggal dunia dalam perjalanan turun dari puncak Gunung Tahan, hari ini. Mangsa, Raja Azlan Shah Raja Abdul Aziz, 51, dari Petaling Jaya Selangor dilaporkan kehabisan tenaga akibat mengalami cirit birit selama mengikuti ekspedisi tersebut.Ketua Polis Daerah Lipis, Superintendan Azli Mohd Noor berkata, mangsa meninggal dunia kira-kira jam 12.30 tengah hari tadi. "Malim gunung melaporkan keadaan mangsa mengalami cirit-birit selama dua hari dan tidak makan sehingga dia amat lemah," katanya dalam kenyataan di sini hari ini.Katanya, Ibu Pejabat Polis Daerah (IPD) Lipis memohon bantuan helikopter Polis Diraja Malaysia (PDRM) bagi tujuan menyelamat dan membawa turun mangsa."Operasi menyelamat dan membawa turun mangsa membabitkan seramai tiga pegawai, sembilan anggota polis, bomba, Jabatan Perlindungan Hidupan Liar dan Taman Negara (Perhilitan) serta dua malim gunung.

(Mayat dibawa turun menggunakan helikopter PDRM. FOTO ihsan polis)

"Jenazah dibawa dengan helikopter dan mendarat di padang Dataran Residen, bandar Kuala Lipis dan dibawa ke Hospital Lipis untuk tindakan selanjutnya," katanya.Kumpulan tersebut dijangka kembali ke pintu masuk Gunung Tahan di Kuala Juram hari ini namun mangsa meninggal dunia ketika dalam perjalanan turun."Mereka mula mendaki pada 12 Mac lalu dan dijangka tiba di Kuala Juram pada hari ini. Semasa dalam perjalanan turun kira-kira 13 kilometer dari Kuala Juram, mangsa hilang tenaga dan lemah.


Pengeluaran khas KWSP beri kelegaan, pencarum perlu berhemah urus wang dikeluarkan

KUALA LUMPUR, 16 Mac- Khabar gembira diumum kerajaan berhubung pengeluaran khas KWSP sudah lama dinantikan orang ramai yang perlu membina semula kehidupan, khususnya mereka yang terjejas daripada segi kewangan akibat wabak COVID-19.Sambil menyambut baik langkah itu, namun ada yang berpendapat pencarum perlu berhati-hati dan membuat pertimbangan wajar sebelum memutuskan untuk melakukan pengeluaran.Bagi Noriza Adnan, ia wajar bagi meringankan beban mereka yang benar-benar memerlukan."Saya rasa bagus sebab kita tahu yang ramai orang sekeliling terjejas dan kesusahan yang dihadapi. Apa yang penting rangka dahulu keperluan, apa yang penting dan sebaliknya, jangan terburu-buru."Maknanya untuk yang benar-benar terkesan, hilang pekerjaan dan banyak bayaran tertunggak, memang wajar kalau mahu keluarkan bagi mengatasi kekangan kewangan,"katanya.Sementara itu, Syuhada Suhaimi berkata pengeluaran berkenaan merupakan pilihan kepada yang memerlukan."Ada baik dan buruknya, apapun ia pilihan, terpulang kepada keperluan masing-masing sebab sebelum ni kita tahu rakyat ramai yang keluarkan so untuk yang akan datang ni rasa boleh dipertimbangkan dulu, apapun itu hak masing-masing, pilih langkah yang bijaksana" katanya.

Bagi Fadzlaini Ibrahim, penilaian teliti perlu, kerana ia melibatkan simpanan hari tua."Bagi yang mencarum ada wangnya jadi tiada masalah untuk keluarkan tetapi apapun kena ambil kira wang persaraan, jika ada sedikit sahaja jumlah, elok kira betul-betul jangan sampai menyesal, terpulang, ia hak masing-masing," katanya.Dalam pada itu, pengumuman berkenaan turut mendapat reaksi positif orang ramai yang membanjiri ruangan komen Facebook Perdana Menteri, dengan ucapan syukur dan terima kasih.Rata-rata pengguna Facebook menzahirkan rasa lega dengan kebenaran itu yang sedikit sebanyak membantu mengurangkan kesusahan dan keperitan hidup mereka yang terkesan.


Pencarum dinasihat manfaatkan pengeluaran khas KWSP untuk selesai masalah kewangan

(Prof Madya Dr Ahmed Razman Abdul Latiff)

KUALA LUMPUR, 16 Mac- Pencarum Kumpulan Wang Simpanan Pekerja (KWSP) perlu memanfaatkan sepenuhnya pengeluaran Khas KWSP RM10,000 bagi menyelesaikan masalah kewangan yang dihadapi.Lebih wajar lagi, mereka digalakkan mendapatkan khidmat nasihat kewangan daripada mana-mana agensi berkaitan, sebelum membuat keputusan mengeluarkan wang simpanan persaraan mereka.Penganalisis Ekonomi, Prof Madya Dr Ahmed Razman Abdul Latiff, berkata ini penting, bagi memastikan golongan itu membuat keputusan sewajarnya agar tidak menjejaskan simpanan hari tua mereka."Penambahbaikan kita boleh buat adalah untuk kali ini, pencarum yang keluarkan wang tersebut haruslah diberi peluang dan dibimbing atau diberi khidmat nasihat oleh pgewai KWSP atau Agensi Kaunseling dan Pengurusan Kredit (AKPK) supaya wang caruman dikeluarkan itu dimanfaat sepenuhnya dan mampu menangani isu kewangan.""Keputusan kerajaan membenarkan pengeluaran khas caruman KWSP sebanyak RM10,000 menunjukkan tanda prihatin terhadap isu yang melanda rakyat, terutama membabitkan pencarum KWSP."Walaupun ekonomi semakin pulih, ada beberapa kumpulan masyarakat yang masih terkesan akibat pandemik COVID-19, termasuk musibah banjir baru-baru ini,"katanya.

(Prof Madya Dr Nuradli Ridzwan Shah Mohd Dali (kiri) dan Dr Mohd Afzanizam Abdul Rashid (kanan) temu bual secara dalam talian bersama RTM)

Sementara itu, seorang lagi pakar ekonomi, Prof Madya Dr Nuradli Ridzwan Shah Mohd Dali berkata, pencarum juga perlu memikirkan keperluan sebenar, dengan memikirkan kesan jangka panjang sebelum membuat pengeluaran kerana ia membabitkan wang persaraan."Bagi pencarum-pencarum yang tidak terkesan mungkin boleh fikir sewajarnya perlu atau tidak keluarkan caruman tersebut kerana ia adalah caruman pada masa akan datang."Kita tidak mahu caruman yang dikeluarkan digunakan untuk perbelanjaan tidak perlu," katanya.Bagi penganalisi ekonomi, Dr Mohd Afzanizam Abdul Rashid, kebenaran pengeluaran khas ini jelas menunjukan kerajaan sentiasa prihatin terhadap keperluan rakyat."Dengan adanya pertambahan wang KWSP ini mampu memberi kelegaan dan fleksibiliti bagi mereka yang terkesan bagi membina kehidupan lebih baik lagiBeliau berkata, langkah ini diharap dapat memberikan nafas baharu bagi mereka yang betul-betul kesempitan untuk menempuhi kehidupan seterusnya, namun mengingatkan pencarum membuat pengurusan kewangan secara berhemah.


KWSP: Permohonan untuk pengeluaran khas bermula 1 April

KUALA LUMPUR, 16 Mac- Kumpulan Wang Simpanan Pekerja (KWSP) mengumumkan permohonan untuk pengeluaran khas RM10,000 akan dibuka kepada ahli di bawah umur 55 tahun bermula 1 April 2022."Tarikh akhir permohonan adalah pada 30 April 2022 manakala tempoh pembayaran akan dilaksanakan bermula 20 April depan," demikian menurut KWSP dalam satu kenyataan.Ahli dibenarkan untuk mengeluarkan jumlah maksimum sebanyak RM10,000 dan minimum RM50 serta perlu mengeluarkan baki simpanan dalam Akaun Dua mereka dahulu sebelum mengakses simpanan dalam Akaun Satu.

"Sebarang maklumat lanjut akan dimaklumkan kelak," jelas KWSP.Perdana Menteri, Datuk Seri Ismail Sabri Yaakob dalam satu sidang media khas hari ini berkata kerajaan membenarkan pengeluaran khas caruman KWSP itu bagi meringankan beban Keluarga Malaysia yang masih terkesan susulan pandemik COVID-19.Kerajaan sebelum ini membenarkan pengeluaran caruman KWSP melalui tiga skim iaitu i-Lestari, i-Sinar dan i-Citra berjumlah RM101 bilion, melibatkan 7.34 juta pencarum sejak pandemik COVID-19 melanda negara dua tahun lepas.Tiga program pengeluaran khas KWSP itu merupakan pengeluaran pra-persaraan yang diperkenal sebagai langkah sementara bagi membantu kelangsungan hidup ahli dalam menempuh impak pandemik COVID-19 semasa Perintah Kawalan Pergerakan (PKP).


Butiran pengeluaran khas KWSP diumum tidak lama lagi -Zafrul

PUTRAJAYA, 16 Mac- Butiran mengenai pengeluaran khas simpanan persaraan Kumpulan Wang Simpanan Pekerja (KWSP) sehingga RM10,000 yang diumumkan Perdana Menteri Datuk Seri Ismail Sabri Yaakob hari ini akan diperincikan oleh KWSP dalam masa terdekat.Menteri Kewangan Tengku Datuk Seri Zafrul Tengku Abdul Aziz berkata, KWSP juga juga akan memperjelas langkah-langkah yang perlu, bagi menangani isu dana persaraan ahli yang telah berkuranga"Saya dimaklumkan butiran akan diperincikan oleh KWSP dalam masa terdekat, Insya-Allah paling lambat pun pada esok tengahari, mohon bersabar.

(Tengku Datuk Seri Zafrul Tengku Abdul Aziz berkata, KWSP akan memastikan pengeluaran khas dipermudah)

"KWSP juga akan mengumumkan langkah-langkah yang perlu untuk menangani isu dana persaraan ahli yg telah berkurangan berkurangan," katanya.Beliau berkata demikian dalam sidang media berkenaan Digital Nasional Berhad di Putrajaya.

Dalam pada itu, Zafrul dalam satu hantaran di Facebooknya memaklumkan baharu mengadakan perbincangan dengan KWSP"Saya baru habis berbincang dengan KWSP. Mereka akan memastikan agar pengeluaran khas KWSP ini dipermudahkan," menurut catatan ringkasnya di Facebook petang ini.

Perdana Menteri dalam satu sidang media khas hari ini berkata, kerajaan membenarkan pengeluaran khas caruman KWSP itu bagi meringankan beban Keluarga Malaysia yang masih terkesan susulan pandemik Covid-19.Kerajaan sebelum ini membenarkan pengeluaran caruman KWSP melalui tiga skim iaitu i-Lestari, i-Sinar dan i-Citra berjumlah RM101 bilion, membabitkan 7.34 juta pencarum sejak pandemik itu melanda negara dua tahun lalu.Tiga program pengeluaran khas KWSP itu adalah pengeluaran prapersaraan yang diperkenal sebagai langkah sementara bagi membantu kelangsungan hidup ahli dalam menempuh impak pandemik Covid-19 semasa Perintah Kawalan Pergerakan (PKP).


Jabatan Kimia sahkan tiada DNA babi dalam sotong ring

KUALA LUMPUR, 16 Mac- Jabatan Kimia Malaysia mengesahkan bahawa tiada DNA babi dikesan di dalam sampel produk sotong ring atau gegelang sotong sejuk beku seperti yang tular di media sosial.Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi berkata, pengesahan berkenaan adalah hasil analisis ke atas sampel produk tersebut yang disita oleh Bahagian Penguatkuasa Kementerian Perdagangan Dalam Negeri dan Hal Ehwal Pengguna (KPDNHEP) dan dihantar ke jabatan kimia."Sampel-sampel daripada produk terbabit telah dihantar kepada Jabatan Kimia untuk tujuan mengenal pasti sama ada produk terbabit mengandungi DNA babi atau sebaliknya. Susulan itu, melalui keputusan yang diterima daripada Jabatan Kimia telah mengesahkan bahawa tiada DNA babi dikesan di dalam sampel terbabit," katanya dalam kenyataan hari ini.Beliau berkata, produk berkenaan disita selepas pemeriksaan dan siasatan ke atas beberapa premis dilakukan di peringkat peruncit, pemborong, pengedar dan pengimport produk. tersebut di Perlis, Kedah, Pulau Pinang, Selangor dan Johor susulan dakwaan yang tular menerusi media sosial mengenai sotong ring sejuk beku mengandungi rektum babi.Katanya, pengguna juga dinasihatkan agar berhati-hati dalam menyebarkan maklumat terutama isu berkaitan halal kerana ia boleh mendatangkan kegusaran kepada orang ramai.

(tular di media sosial mengenai dakwaan gegelang sotong dengan logo halal yang dijual di pasaran, diperbuat daripada usus babi dan dicampurkan perisa sotong)

Semalam, memetik laporan Bernama, Jabatan Perikanan (DOF) turut mengesahkan tiada identifikasi porsin (DNA babi) dikesan pada sampel gegelang sotong sejuk beku seperti yang ditularkan di media sosial.Timbalan Ketua Pengarah Perikanan (Pengurusan) Mohd Sufian Sulaiman berkata jabatan itu melalui makmal Pusat Biosekuriti Perikanan Kuala Lumpur, telah menjalankan identifikasi analisisa porsin ke atas sampel gegelang sotong itu.“Justeru, DOF menegaskan beberapa sampel gegelang sotong sejuk beku yang mendapat permintaan tinggi daripada pengguna tempatan adalah selamat, dan tidak mengandungi DNA babi,” katanya kepada Bernama di sini hari ini.Beliau berkata hasil ujian tersebut akan dihantar kepada Jabatan Kemajuan Islam Malaysia (Jakim) untuk tindakan lanjut.Mohd Sufian berkata pusat biosekuriti berkenaan adalah badan yang bertanggungjawab dalam memastikan keselamatan dan kualiti makanan sumber laut, bagi kegunaan oleh pengguna Malaysia.Beliau berkata selain mempunyai kepakaran mengesan DNA babi, pusat biosekuriti tersebut juga bertanggungjawab memastikan makanan laut dalam pasaran dan diimport ke negara ini, bebas penyakit dan kandungan dilarang selain penternak perlu mematuhi peraturan antarabangsa.“Untuk produk makanan laut yang mahu dieksport pula, penternak perlu mendapatkan sijil keselamatan ikan dan sijil bebas bahan dilarang, barulah mereka boleh eksport produk tersebut,” katanya bahawa makmal itu telah diakreditasi MS ISO 17025.Mohd Sufian juga menasihatkan orang ramai agar tidak menyebarkan sebarang maklumat tidak benar, kerana ia boleh menimbulkan ketidakselesaan dan keraguan dalam kalangan pengguna.Sebelum ini, tular di media sosial mengenai dakwaan gegelang sotong yang dijual di pasaran, diperbuat daripada usus babi dan dicampurkan perisa sotong.


10 Bubu naga bernilai RM800 dirampas

KUALA PERLIS, 16 Mac- Agensi Penguatkuasaan Maritim Malaysia (Maritim Malaysia), Zon Maritim Kuala Perlis merampas 10 set bubu naga atau bubu kambang pada kedudukan kira-kira 0.4 batu nautika barat Kuala Perlis sekitar jam 4.00 petang semalam. Pengarah Zon Maritim Kuala Perlis, Komander Maritim, Mohd Hashim Mat Zain berkata, bubu tersebut dikesan oleh bot ronda Maritim Malaysia yang sedang melaksanakan Op Aman di perairan Perlis."Dalam operasi tersebut, bot ronda melalui pelampung berwarna kuning yang diikat pada pancang kayu yang mencurigakan di permukaan air sekitar perairan berkenaan.

(Anggota Maritim Malaysia menarik bubu naga yang di kesan pada kedudukan kira-kira 0.4 batu nautika barat Kuala Perlis)

Hasil tinjauan mendapati, pelampung kuning tersebut adalah penanda lokasi bubu naga yang dipasang oleh individu atau kumpulan yang tidak bertanggungjawab," katanya.

Kesemua bubu naga berkenaan dianggar bernilai hampir RM800.

Ia dibawa ke jeti Zon Maritim Kuala Perlis sebelum diserah kepada pegawai penyiasat untuk tindakan lanjut.


Graduan UUM perlu kreatif, inovatif teroka peluang baharu dunia digital tanpa sempadan

SINTOK, 16 Mac- Graduan Universiti Utara Malaysia (UUM) perlu lebih kreatif dan inovatif serta berfikir luar daripada kebiasaan bagi mendepani dunia digital tanpa sempadan.Naib Canselor UUM, Profesor Dr. Haim Hilman Abdullah berkata pelbagai ruang dan peluang tersedia untuk dimanfaat serta diterokai oleh para graduan."Graduan perlu keluar daripada kepompong, mencari pekerjaan dan harus berusaha keras untuk menjadi penyedia pekerjaan. Dalam desakan ekonomi kini, graduan berhadapan tekanan mencari pekerjaan dan pendapatan untuk menampung perbelanjaan, jika tidak diurus dengan baik boleh memberi kesan kepada psikologi diri," katanya ketika berucap pada sesi kelima Majlis Konvokesyen Ke-33 UUM di Dewan Mu'adzam Shah di sini.

(Graduan UUM ketika sesi kelima Majlis Konvokesyen Ke-33 UUM di Dewan Mu'adzam Shah)

Tambah beliau, kajian Persepsi Risiko Dunia 2020 oleh Forum Ekonomi Dunia (WEF) melaporkan, ancaman baharu dikenal pasti dalam golongan muda dikenali sebagai 'kekecewaan belia'. "Kekecewaan belia ini berlaku apabila mereka mengasingkan diri akibat kekurangan keyakinan atau kehilangan kepercayaan dengan struktur ekonomi, politik dan sosial semasa. Jika ancaman itu tidak ditangani dengan baik, masalah ini akan membawa kepada hilangnya generasi pewaris negara yang sihat emosi, mental dan psikologi," katanya lagi. Pada sesi kelima majlis konvokesyen tersebut, seramai 340 graduan menerima ijazah masing-masing.


78 kompaun dikeluarkan dalam operasi bersepadu larangan merokok di Ipoh

IPOH, 16 Mac- Sejumlah 78 kompaun bernilai lebih RM20,000 dikeluarkan Jabatan Kesihatan Negeri (JKN) Perak dalam operasi bersepadu larangan merokok di sekitar Ipoh, yang dijalankan malam tadi.  Pegawai Kesihatan Persekitaran cawangan Inspektorat dan Perundangan JKN Perak, Azahari Man berkata, notis berkenaan melibatkan pelbagai kesalahan di bawah Peraturan-Peraturan Kawalan Hasil Tembakau (PPKHT) 2004 termasuk larangan merokok di tempat awam. Jelas beliau, 71 kesalahan melibatkan individu merokok di kawasan larangan manakala tujuh kesalahan membabitkan kegagalan premis mempamerkan tanda larangan merokok serta penjualan produk kepada individu berusia bawah 18 tahun. "Ada beberapa kesalahan yang masih lagi dilakukan orang awam terutama merokok di premis makanan, pematuhan Prosedur Operasi Standard (SOP) juga masih lagi rakyat belum peka," katanya selepas mengetuai operasi bersepadu larangan merokok di sini.

Pada masa sama beliau memberitahu, sebanyak 27 kompaun bernilai RM27,000 turut dikeluarkan melibatkan kesalahan di bawah Akta Pencegahan dan Pengawalan Penyakit Berjangkit 1988 (Akta 342).


80 penghuni di 22 kediaman Taman Bukit Permai 2 diarah kosongkan rumah

AMPANG JAYA, 16 Mac- Kira-kira 80 penghuni di 22 kediaman di Taman Bukit Permai 2 diarah mengosongkan kediaman masing-masing kerana keadaan masih tidak selamat dan berlaku pergerakan tanah.Pegawai Daerah Hulu Langat, Dr. Ani Ahmad berkata, laporan siasatan awal oleh semua agensi teknikal telah merumuskan, berlaku ketidakstabilan cerun pada lokasi kejadian sekaligus mengancam keselamatan penduduk."Rumah yang terlibat adalah 15 unit kediaman di Jalan Permai 1; empat unit di Jalan Teratai 1/2J; dua unit di Jalan Mega Jaya 15 dan satu unit di Jalan Teratai 1/2K," katanya dalam sidang media di sini.Tambah beliau, pengosongan kediaman itu mungkin mengambil masa sekurang-kurangnya dua minggu atau lebih bergantung kepada kajian susulan yang akan dijalankan oleh Institut Kerja Raya Malaysia (IKRAM) dan Jabatan Mineral dan Geosains.

“Kajian susulan merangkumi kajian ‘siasatan tanah’ yang lebih terperinci selain kerja-kerja bagi penyiasatan tapak terperinci, tertakluk kepada keadaan cuaca serta kerja pembersihan sisa-sisa runtuhan, pemasangan kain tarpal  serta pemangkasan pokok oleh Majlis Perbandaran Ampang Jaya (MPAJ).

(Dr. Ani Ahmad dalam sidang media khas di Dewan MPAJ)

Selain itu, kerja-kerja pengukuhan sementara cerun berdasarkan kepada keputusan kajian akan dijalankan merangkumi pemasangan cerucuk yang dijangka mengambil masa selama tiga hingga empat bulan dan pembaikan kekal cerun dijangka mengambil masa 15 hingga 18 bulan yang akan dimulakan dengan kadar segera,” katanya lagi.Sementara itu, beliau memaklumkan Jabatan Kerja Raya (JKR) melalui Cawangan Kejuruteraan Cerun  telah memasang 10 unit alat pengesan pada Jumaat lepas bagi memantau pergerakan tanah di kawasan runtuhan."Maklumat akan dihantar terus menerusi khidmat pesanan ringkas (SMS) kepada pihak berkuasa bagi membolehkan tindakan pantas dilaksanakan demi keselamatan penduduk," katanya.Pusat Pemindahan Sementara (PPS) Dewan MPAJ akan terus dibuka bagi menempatkan penduduk terjejas, walaupun ramai yang memilih untuk tinggal di hotel dan menumpang di rumah ahli keluarga.Kejadian tanah runtuh di Taman Bukit Permai 2, Ampang pada 5.54 petang Khamis lepas meragut empat nyawa dan menyebabkan seorang cedera selain merosakkan 15 rumah serta 10 kenderaan.


Onn Hafiz harap gabungan orang berpengalaman dan tenaga serta idea orang muda dapat majukan Johor

JOHOR BAHRU, 16 Mac - Menteri Besar Johor, Datuk Onn Hafiz Ghazi akan melaksanakan amanah dan tanggungjawab diberi kepadanya dengan tenaga dan kemampuan beliau.  Beliau juga berazam untuk menunaikan semua janji dibuat Barisan Nasional (BN) sebaik mungkin. Menerusi catatan Facebooknya, Datuk Onn Hafiz memohon bangsa Johor untuk bersama beliau membangunkan negeri ini.

Jelas beliau, laluan diberi bekas Menteri Besar Johor ke-18, Datuk Hasni Mohammad kepada orang muda untuk memimpin Johor membuktikan peranan dan kemampuan orang muda mengemudi negeri ini, diyakini. Beliau juga akan sentiasa meminta nasihat Datuk Hasni yang lebih berpengalaman. Datuk Onn Hafiz berharap gabungan orang berpengalaman dengan tenaga dan idea orang muda dapat membangun dan mengukuhkan Johor, supaya terus disegani dan melangkah lebih jauh.


PM ucap takziah kepada Tuan Ibrahim atas pemergian ibu

KUALA LUMPUR, 16 Mac - Perdana Menteri Datuk Seri Ismail Sabri Yaakob menzahirkan ucapan takziah kepada Menteri Alam Sekitar dan Air, Datuk Seri Tuan Ibrahim Tuan Man, di atas pemergian ibunya Nik Hasanah Nik Mat.Ismail Sabri menyampaikan salam takziah itu menerusi hantaran di laman Twitter malam tadi.“Semoga roh Allahyarhamah dicucuri rahmat dan ditempatkan bersama roh orang yang beriman dan beramal soleh. Al-Fatihah,” menurut ciapan itu.

(Menteri Alam Sekitar dan Air, Datuk Seri Tuan Ibrahim Tuan Man)

Terdahulu Tuan Ibrahim memaklumkan berita itu di laman Facebook beliau.Difahamkan Nik Hasanah, 81, yang merupakan adik kepada Allahyarham Datuk Nik Aziz Nik Mat, meninggal dunia di rumahnya di kampung Batu Balai, Jerantut, Pahang akibat uzur.Jenazah dijangka disembahyangkan di Masjid Batu Balai, Jerantut, Pahang pada 10 pagi ini dan dikebumikan di tanah perkuburan Kampung Batu Balai. - BERNAMA


SOP VTL udara guna kaedah 'uji dan lepas' berkuatkuasa esok

((SOP) kesihatan bagi Laluan Perjalanan Lengkap Vaksin (VTL) dengan pengangkutan udara antara Malaysia dengan Singapura, Thailand dan Kemboja diseragamkan serta dilaksana berasaskan kaedah ‘Uji dan Lepas’, berkuat kuasa esok)

Beliau berkata, penyeragaman SOP kesihatan itu berdasarkan kepada penilaian risiko semasa dan persetujuan KKM. "Ia bagi mengelakkan kekeliruan dalam kalangan pengembara VTL udara yang memasuki Malaysia selain memudahkan aspek penguatkuasaan di lapangan terbang," katanya.KUALA LUMPUR, 15 Mac- Prosedur operasi standard (SOP) kesihatan bagi Laluan Perjalanan Lengkap Vaksin (VTL) dengan pengangkutan udara antara Malaysia dengan Singapura, Thailand dan Kemboja diseragamkan serta dilaksana berasaskan kaedah ‘Uji dan Lepas’, berkuat kuasa esok.Menurut Menteri Pengangkutan, Datuk Seri Dr Wee Ka Siong, pengembara tidak perlu menunggu keputusan ujian COVID-19 semasa tiba di Lapangan Terbang Antarabangsa Kuala Lumpur dan Lapangan Terbang Antarabangsa Pulau Pinang.beliau berkata, sebaliknya pengembara hanya perlu menjalani ujian calitan COVID-19 semasa tiba dan dibenar meneruskan perjalanan ke tempat penginapan masing-masing seperti yang diisytiharkan dalam aplikasi MySejahtera."Pengembara seterusnya perlu mengasingkan diri sementara menunggu keputusan ujian COVID-19 yang akan diperolehi dalam tempoh 24 jam. "Sekiranya keputusan negatif diperoleh, pengembara dibenar untuk menjalankan aktiviti," katanya dalam satu kenyataan.Manakala katanya, bagi keputusan positif, pengembara akan mengikuti protokol kesihatan sedia ada yang ditetapkan Kementerian Kesihatan (KKM).Beliau berkata, penyeragaman SOP kesihatan itu berdasarkan kepada penilaian risiko semasa dan persetujuan KKM. "Ia bagi mengelakkan kekeliruan dalam kalangan pengembara VTL udara yang memasuki Malaysia selain memudahkan aspek penguatkuasaan di lapangan terbang," katanya.


Sembilan kenderaan terbakar di tempat letak kereta

(Sembilan kenderaan musnah dalam kebakaran di tempat letak kereta di Jalan SS 20/1 di sini hari ini/Foto PDRM)

PETALING JAYA, 15 Mac- Sembilan kenderaan musnah dalam kebakaran di tempat letak kereta di Jalan SS 20/1, Damansara Utama, di sini, hari ini.Pengarah Jabatan Bomba dan Penyelamat Malaysia (JBPM) Selangor, Norazam Khamis berkata, pihaknya menerima panggilan kecemasan berhubung kejadian pada 3.54 petang."Dua jentera dari Balai Bomba dan Penyelamat (BBP) Damansara dan BBP Taman Tun Dr Ismail dikejarkan ke tempat kejadian."Setiba di lokasi, terdapat sembilan kenderaan terbakar dan kerja-kerja pemadaman dilakukan.

(Bomba memadamkan kebakaran di tempat letak kereta di Jalan SS 20/1 di sini hari ini/Foto JBPM Selangor)

Api berjaya dikawal kira-kira 15 minit kemudian dan siasatan mendapati sembilan kenderaan musnah antara 10 hingga 100 peratus," katanya dalam kenyataan, di sini.Sementara itu, polis dalam satu kenyatan turut memaklumkan, pihaknya menunggu laporan forensik bomba untuk punca sebenar kejadian.Menurut kenyataan itu, kertas siasatan akan dibuka sekiranya tedapat unsur khianat dalam kejadian berkenaan.


Ibu Tuan Ibrahim meninggal dunia

KUALA LUMPUR, 15 Mac- Nik Hasanah Nik Mat, ibu kepada Menteri Alam Sekitar dan Air, Datuk Seri Tuan Ibrahim Tuan Man, meninggal dunia pada usia 81 tahun hari ini.Perkara itu dimaklumkan Tuan Ibrahim di laman Facebook beliau.“Dukacita dimaklumkan bonda saya yang tercinta Nik Hasanah Nik Mat, telah kembali ke rahmatullah sekitar pukul 6.30 petang tadi. Mohon doakan agar semua dosanya diampuni, dirahmati, dikasihi dan ditempatkan bersama orang-orang yang beriman,” katanya.

Difahamkan Nik Hasanah, yang merupakan adik kepada Allahyarham Nik Aziz Nik Mat, meninggal dunia di rumahnya di kampung Batu Balai, Jerantut, Pahang akibat uzur.Jenazah akan disembahyangkan di Masjid Batu Balai, Jerantut, Pahang pada pukul 10.00 pagi esok dan dikebumikan di tanah perkuburan Kampung Batu Balai.


MAHB laksanakan proses 'uji dan lepas' program VTL udara mulai 16 Mac

KUALA LUMPUR, 15 Mac- Malaysia Airports Holdings Bhd (MAHB) dan Kementerian Pengangkutan telah mendapat kelulusan daripada Kementerian Kesihatan untuk melaksanakan proses ‘uji dan lepas’ penumpang yang tiba di bawah kemudahan Laluan Perjalanan Vaksinasi (VTL) udara bermula Rabu.Pengarah Urusan MAHB, Datuk Iskandar Mizal Mahmood berkata, menerusi langkah penambahbaikan itu, penumpang terbabit tidak lagi perlu menunggu keputusan saringan RT-PCR COVID-19 mereka di lapangan terbang."Mereka sebaliknya boleh beredar segera dengan menggunakan khidmat pengangkutan persendirian, teksi atau kereta sewa dari lapangan terbang ke lokasi penginapan yang telah diisytiharkan dalam Perintah Pengawasan dan Pemerhatian di Rumah (HSO) MySejahtera, sejurus mendapat pelepasan imigresen."Ini akan memberi lebih banyak fleksibiliti dan keselesaan kepada pengembara VTL sementara menunggu keputusan ujian masing-masing yang diperoleh dalam tempoh 24 jam,” katanya dalam satu kenyataan hari ini.

(Penumpang tidak perlu lagi menunggu keputusan saringan RT-PCR COVID-19 mereka di lapangan terbang/Foto fail)

Pengendali lapangan terbang itu berkata, sebaik saja keputusan itu negatif, status HSO dalam MySejahtera itu akan diubah oleh pihak berkuasa.Menurut MAHB, selain membolehkan para penumpang menikmati proses pelepasan di lapangan terbang dengan lebih pantas, langkah terbaharu itu juga dijangka dapat meminimumkan kesesakan di pintu masuk berkenaan susulan pelaksanaan pelbagai program VTL udara.VTL udara bagi Kemboja dan Thailand bermula pada Selasa manakala program sama bagi Singapura akan diperluaskan dengan meliputi destinasi baharu Pulau Pinang bermula Rabu. -BERNAMA


RTM sedia platform promosi, publisiti kepada usahawan

KUALA LUMPUR, 15 Mac- Radio Televisyen Malaysia (RTM) berperanan untuk turut membantu pengusaha dan peniaga bangkit sebagai strategi memulihkan semula ekonomi negara.Menurut Ketua Pengarah Penyiaran, Datuk Che Roslan Che Daud peranan ini dapat direalisasikan melalui ruang promosi dan publisiti produk yang disediakan menerusi saluran televisyen, radio dan media digital di seluruh negara.Beliau berkata, RTM turut menawarkan pakej promosi dengan harga berpatutan bagi membolehkan usahawan lebih berdaya saing.

(Ketua Pengarah Penyiaran, Datuk Che Roslan Che Daud ketika temu bual di Angkasapuri RTM)

"Promosi yang boleh dibuat di tv , radio dan juga media digital interaktif ini kita akan cuba semurah yang mungkin untuk membolehkan mereka ini yang memulakan perniagaan mereka semula ini selepas era pandemik kita nak beralih kepada fasa peralihan endemik kita akan bantu," katanya.Katanya, selain membantu usahawan menstabilkan kembali ekonomi ia turut meningkatkan keyakinan pelabur melalui Pelaburan Langsung Asing (FDI). "Untuk itu, usahawan dipelawa tampil menggunakan platform promosi yang disediakan,"katanya.


Isteri Nik Muhammad Zawawi meninggal dunia

PASIR PUTEH, 15 Mac- Isteri kepada Timbalan Menteri Pertanian dan Industri Makanan II, Datuk Dr Nik Muhammad Zawawi Salleh, Wan Sofiza Eliana Wan Yusof meninggal dunia pada pukul 1.05 tengah hari tadi akibat kanser.Pegawai Khas kepada Nik Muhammad Zawawi, Ahmad Faizudin Mohd Ghawi berkata, Wan Sofiza Eliana, 30-an, menghembuskan nafas terakhir di kediamannya di Taman Kosas, Ampang, Selangor.“Jenazah Allahyarham akan dibawa pulang ke Pulau Gajah, Pengkalan Chepa petang ini untuk dikebumikan di Tanah Perkuburan Melawi, Bachok, pada pukul 10.00 pagi esok,” katanya ketika dihubungi hari ini.Sementara itu, dalam satu hantaran di Facebooknya, Nik Muhammad Zawawi yang juga Ahli Parlimen Pasir Puteh turut memaklumkan mengenai pemergian isterinya itu.

Semalam, dalam satu hantaran berasingan di laman sosial tersebut, Nik Muhammad Zawawi memohon agar orang ramai mendoakan isterinya yang sedang tenat melawan penyakit kanser.


Onn Hafiz teruskan legasi kepimpinan keluarga

JOHOR BAHRU, 15 Mac- Mempunyai darah kepimpinan yang mengalir dalam dirinya, Datuk Onn Hafiz Ghazi kini meneruskan legasi keluarganya sebagai pemimpin penting Johor dan negara apabila dilantik sebagai Menteri Besar Johor yang ke-19.Pelantikan Onn Hafiz, 43, yang merupakan piut kepada Menteri Besar pertama Johor, Datuk Jaafar Muhamad menambah seorang lagi pemimpin daripada keluarga yang tidak asing dalam landskap politik negara itu yang menerajui Negeri Johor Darul Takzim. Moyang beliau adalah pengasas dan Presiden pertama UMNO, Datuk Onn Jaafar yang juga Menteri Besar Johor ketujuh manakala datuk beliau, Tun Hussein Onn adalah Perdana Menteri ketiga Malaysia.Onn Hafiz hari ini mengangkat sumpah sebagai Menteri Besar Johor yang baharu di hadapan Sultan Johor Sultan Ibrahim Almarhum Sultan Iskandar di Istana Bukit Serene, di sini. Pada Pilihan Raya Negeri (PRN) Johor ke-15 Sabtu lepas, beliau menang di kerusi Dewan Undangan Negeri (DUN) Machap dengan majoriti 6,543 undian menewaskan Azlisham Azahar daripada Perikatan Nasional (PN) dan R. Sangaran daripada Parti Ikatan Demokratik Malaysia (MUDA) dan Datuk Dr Sharuddin Md Salleh mewakili Parti Pejuang Tanah Air (Pejuang)Sebelum ini, beliau menyandang kerusi DUN Layang-layang yang dimenanginya pada Pilihan Raya Umum ke-14.Beliau dilantik sebagai Ahli Majlis Mesyuarat Kerajaan Johor yang memegang jawatan Pengerusi Jawatankuasa Pelancongan, Belia dan Sukan pada 6 Mac 2020.Di bawah portfolio beliau, beberapa program telah dilaksanakan meliputi pembangunan sukan dan belia termasuk penubuhan pasukan sukarelawan Southern Volunteers (SV) dan juga membuka Tunku Mahkota Ismail Youth Centre (TMIYC).

Mendapat pendidikan dalam bidang perakaunan di University of Hertfordshire, United Kingdom (UK), Onn Hafiz mula aktif dalam politik apabila memegang jawatan Naib Ketua Pemuda UMNO Sembrong, kemudian Ketua Pemuda UMNO Sembrong dan selepas itu menjadi Naib Ketua UMNO Bahagian Simpang Renggam.Beliau juga pernah menjadi Setiausaha Politik kepada Datuk Seri Hishammuddin Tun Hussein ketika Hishammuddin menjadi Menteri Pertahanan sewaktu pentadbiran Barisan Nasional (BN) sebelum ini.Beliau menggantikan Datuk Hasni Mohammad yang dilantik sebagai Menteri Besar ke-18 pada 28 Februari 2020.


Onn Hafiz angkat sumpah Menteri Besar Johor ke-19

JOHOR BAHRU, 15 Mac- Anggota Dewan Undangan Negeri (ADUN) Machap, Datuk Onn Hafiz Ghazi hari ini mengangkat sumpah sebagai Menteri Besar ke-19 susulan kemenangan Barisan Nasional (BN) pada Pilihan Raya Negeri (PRN) Johor, Sabtu lepas.Beliau yang bersongkok, berbaju Melayu Teluk Belanga berwarna hitam serta lengkap bersampin mengangkat sumpah di hadapan Sultan Johor Sultan Ibrahim Almarhum Sultan Iskandar di Balai Mengadap Istana Bukit Serene di sini.Berangkat sama, Tunku Mahkota Johor Tunku Ismail Sultan Ibrahim dan Pengerusi BN Johor Datuk Hasni Mohammad.Istiadat Penyerahan Surat Tauliah dan Pengisytiharan Pelantikan Menteri Besar Johor itu dimuat naik di laman sosial Facebook Sultan Ibrahim yang turut memaparkan 16 keping gambar upacara berkenaan. Pada PRN Johor ke-15, Onn Hafiz, 44, memenangi pertandingan empat penjuru menewaskan Azlisham Azahar daripada Perikatan Nasional (PN), R Sangaran (Parti Ikatan Demokratik Malaysia) dan Datuk Dr Sharuddin Md Salleh (Parti Pejuang Tanah Air) dengan majoriti 6,543.Beliau yang merupakan cicit kepada pengasas dan Presiden UMNO Allahyarham Datuk Onn Jaafar pernah dilantik sebagai Pengerusi Jawatankuasa Pelancongan, Belia dan Sukan pada 6 Mac 2020 sehingga DUN dibubarkan pada 22 Januari lepas.Memiiki Ijazah Sarjana Muda Perakaunan daripada University of Hertfordshire, United Kingdom, beliau juga pernah menjadi Setiausaha Politik Menteri Pertahanan Datuk Seri Hishammuddin Tun Hussein pada 2013 hingga 2018.

Menteri Besar Johor ke-19, Datuk Onn Hafiz Ghazi

Onn Hafiz dilantik meskipun sebelum ini BN mencadangkan bekas Menteri Besar Datuk Hasni Mohammad sebagai calon bagi mengisi jawatan itu jika BN memenangi PRN Johor.Semalam, Hasni yang juga Pengerusi BN Johor mencadangkan supaya pucuk pimpinan parti itu memilih orang muda untuk memimpin Johor setelah melihat sokongan dan kedudukan orang muda yang penting dalam pembangunan negeri.Hasni dilantik sebagai Menteri Besar ke-18 pada 28 Februari 2020.Hasni merupakan Menteri Besar yang ketiga dilantik selepas Pilihan Raya Umum ke-14 pada 2018 selepas Allahyarham Datuk Osman Sapian dan Datuk Dr Sahruddin Jamal.BN memenangi PRN Johor dengan memperoleh lebih dua pertiga majoriti, memenangi 40 kerusi daripada 56 kerusi DUN yang dipertandingkan.Terdahulu, kenderaan rasmi membawa Sultan Ibrahim dilihat tiba di Istana Bukit Serene kira-kira 2.50 petang.Pengamal media mula berkumpul di luar istana berkenaan seawal pukul 12:00 tengah hari walaupun dalam cuaca hujan lebat selepas mendapat maklumat berhubung istiadat angkat sumpah itu.


Peniaga dinasihat jangan ambil kesempatan harga di bazar Ramadan

GUNUNG SEMANGGOL, 15 Mac- Berikutan jangkaan permintaan tinggi makanan berasaskan ayam sempena Ramadan, bulan depan, para peniaga diingatkan untuk tidak mengambil kesempatan dengan menaikkan harga makanan di bazar makanan.

Exco Perladangan, Pertanian dan Industri Makanan Perak, Razman Zakaria, berkata,peningkatan permintaan makanan berasaskan ayam sememangnya menjadi kebiasaan terutama semasa Ramadan dan menjelang musim perayaan.

"Peniaga-peniaga jangan ambil kesempatan, itu yang kita minta terutama disebabkan permintaan ataupun keperluan rakyat untuk mengguna ayam ini jangan menggunakan alasan kos tinggi."Maka janganlah beralasan kos naik, pengguna yang terpaksa menanggung setiap kali alsan sebegitu, kita tak mahu," katanya. semasa menghadiri program Back To School 2022 di Gunung Semanggol, Perak.

(Razman Zakaria, akui permintaan makanan berasaskan ayam meningkat semasa Ramadan dan menjelang musim perayaan)

Justeru katanya, adalah tidak relevan sekiranya peniaga memberi alasan kenaikan harga makanan berasaskan ayam disebabkan ayam mentah atau bekalan lain yang mahal.   Jumaat lalu, Persatuan Pengguna Negeri Kedah (CAKE) menjangkakan berlaku peningkatan harga makanan berasaskan ayam dijual di bazar Ramadan di negeri itu bulan hadapan yang turut diakui peniaga di Pulau Pinang.


Cerun tidak selamat, penghuni Taman Bukit Permai 2 diarah pindah

SHAH ALAM, 15 Mac- Cerun di Taman Bukit Permai 2, Ampang Jaya didapati tidak selamat dan berkemungkinan menjejaskan 72 buah rumah di kawasan tersebut sekiranya berlaku runtuhan kali kedua, kata Menteri Besar Selangor, Datuk Seri Amirudin Shari.Beliau berkata susulan itu, pihak Jawatankuasa Bencana Daerah Hulu Langat akan segera mengeluarkan arahan kepada penduduk untuk mengosongkan rumah mereka yang turut membabitkan sebahagian rumah di bahagian atas cerun. “Daripada 48 buah dikenal pasti di peringkat awal, sekarang ini adalah 72 unit rumah terutama di bahagian bawah yang berisiko tinggi dengan keadaan hujan dan pergerakan tanah kecil telah dikesan," katanya ketika ditemui di Bangunan Annex Dewan Negeri Selangor, hari ini. "Selepas itu (pengosongan rumah dibuat) barulah dilakukan usaha pembaikan dan pemulihan cerun akan dilakukan sesegera mungkin, cuma dari segi kos kita sedang tunggu berapa lebih kurang kosnya," katanya.Insiden tanah runtuh di Taman Bukit Permai 2 yang berlaku Khamis lepas meragut empat nyawa dan menyebabkan seorang cedera ringan selain menyaksikan 15 rumah serta 10 kenderaan terjejas.Sementara itu, mengenai prosedur operasi standard (SOP) solat jemaah termasuk sunat Terawih, Amirudin berkata SOP itu akan dipersembahkan kepada Sultan Selangor Sultan Sharafuddin Idris Shah sebelum akhir bulan ini.

"Pihak Jabatan Agama Islam Selangor telah mencadangkan beberapa kaedah tertentu dan sudah pasti kita mengambil kira pandangan dikemukakan oleh kerajaan Persekutuan mengenai kedudukan saf yang rapat dan sebagainya."Jadi dalam masa terdekat iaitu sebelum akhir bulan ini, atau sebelum Ramadan saya percaya pihak kerajaan negeri melalui Jabatan Agama Islam akan mengemukakan SOP tersebut, hasil perbincangan dan perkenan daripada Sultan Selangor," katanya.


JPM berjaya kurangkan penularan COVID-19 dalam penjara

ALOR SETAR, 15 Mac- Jabatan Penjara Malaysia berjaya mengurangkan kes penularan pandemik COVID-19 dalam kalangan petugas dan penghuni penjara.  Ia ekoran wujudnya Pusat Transit Penerimaan (PTP) dan Penjara Satelit sejak 2021 apabila dikesan terdapat Kluster Penjara seluruh negara bagi tempoh kuarantin khususnya bakal penghuni penjara sebelum mereka ditempatkan. Pengarah Bahagian Keselamatan dan Inteligen, Ibu Pejabat Penjara Malaysia, Komisioner Penjara Ahmad Faudzi Awang berkata terdapat 37 PTP dan 10 Penjara Satelit seluruh negara. Setiap pusat berkenaan mampu memuatkan antara 300 hingga 500 orang pada satu-satu semasa ketika menjalani kuarantin selama tempoh dua minggu.

(Pengarah Bahagian Keselamatan dan Inteligen, Ibu Pejabat Penjara Malaysia, Komisioner Penjara Ahmad Faudzi Awang ditemui media selepas Majlis Serah Terima Tugas Pengarah Penjara Kedah)

Di Kedah, terdapat tiga PTP iaitu di Penjara Alor Setar, Sungai Petani dan Pokok Sena manakala satu Penjara Satelit iaitu di Kulim. "Alhamdulillah, dengan perancangan yang telah kita buat itu, kita berjaya mengurangkan masalah jangkitan itu di bahagian dalam penjara tapi lebih kepada barisan awal dari segi penempatan itu. Daripada situlah kita lihat langkah yang diambil amat berkesan," kata beliau kepada media selepas Majlis Serah Terima Tugas Pengarah Penjara Kedah di Penjara Alor Setar, Kedah.Serah terima tugas antara Pengarah Penjara Kedah, TKP Zawari Abd. Rashid dan Pengarah Penjara Perak TKP Shukri Saad.  Sehingga Isnin, jumlah kes melibatkan penghuni penjara seluruh negara ialah 66,053 orang.Ia melibatkan banduan seramai 55,726 orang, pegawai penjara 5,340 orang dan keluarga mereka 4,978 orang.  Kes sembuh pula 64,522 orang.


Kajian pembinaan solar terapung, SAMB bekerjasama dengan Nusa Baiduri Konsortium

DUBAI, 15 Mac- Satu kajian berkaitan pembinaan solar terapung di Empangan Durian Tunggal, Melaka akan dilaksanakan Syarikat Air Melaka Berhad (SAMB) bersama sebuah syarikat swasta Nusa Baiduri Konsortium.Menurut Ketua Pegawai Eksekutif SAMB, Datuk Abd Rashid Abd Rahman berkata kajian itu bertujuan untuk mengenal pasti keperluan sistem solar di empangan itu yang dijangka dapat menjana lebih 150 megawat tenaga membabitkan kawasan seluar 600 ekar. Menurutnya, antara kajian yang akan dilakukan adalah kajian kualiti air, kajian keselamatan dan lain-lain dalam memastikan pembangunan tersebut tidak memberi impak negatif kepada kualiti air di empangan tersebut.Jelasnya, sekiranya kajian tersebut berhasil dan pembinaan akan dilaksanakan segera menjadikan Melaka sebagai negeri perintis yang memulakan projek tersebut.

(Ketua Pegawai Eksekutif SAMB, Datuk Abd Rashid Abd Rahman ditemui media RTM di Dubai)

"Kalau perkara ini dapat dilaksanakan, mungkin kita merupakan negeri pertama dan terbesar di Asia Tenggara membangunkan kapasiti seluas 150 megawat. Jadi perkara ini penting ke arah teknologi hijau dan sifar karbon 2030 yang menyokong kerajaan negeri ke arah itu.""Dengan adanya pembangunan solar ini akan datang, kita dapat mengurangkan kos operasi terutama melibatkan tenaga elektrik di mana kita akan menggunakan tenaga solar untuk menggantikan operasi tenaga selain daripada TNB," kata beliau di Dubai ketika ditemui pemberita RTM, di sini.

Sebelum ini SAMB sudahpun menandatangani Memorandum Persefahaman (MOU) bersama syarikat tersebut.Mengulas lanjut katanya, kajian ini dijangka akan mengambil masa selama 12 bulan sebelum sebarang pembinaan dapat dilaksanakan.


Operasi carilamat mangsa tertimbus runtuhan kuari diteruskan hari ini - JBPM Perak

IPOH, 15 Mac- Operasi mencari dua mangsa yang tertimbus dalam kejadian runtuhan kuari di Keramat Pulai, Simpang Pulai, Perak masih diteruskan hari ini.  Kerja-kerja pengalihan batu kuari serta membuat letupan kecil dilakukan bagi memudahkan operasi pencarian mangsa yang kini memasuki hari ketujuh. "Seramai 52 anggota dari pelbagai agensi dan pasukan dikerah dalam usaha menjejaki lokasi mangsa," kata jurucakap Jabatan Bomba dan Penyelamat Malaysia (JBPM) negeri kepada RTM.

(Anggota JBPM dari unit STORM meneruskan misi carilamat mangsa yang tertimbus)

Kerja-kerja pemantauan keselamatan oleh Pasukan Khas Taktikal Operasi Penyelamat Malaysia (STORM) dan pihak Jabatan Mineral dan Geosains (JMG) negeri juga dilakukan bagi membuat penilaian risiko kepada anggota penyelamat.  Dua mangsa yang masih hilang adalah Khew Loo Siew Soon, 49 tahun dan Itam Lasoh, 43 tahun.


Bekas ADUN Rembia meninggal dunia awal pagi tadi

ALOR GAJAH, 15 Mac- Bekas Ahli Dewan Undangan Negeri (ADUN) Rembia, Datuk Norpipah Abdol meninggal dunia di Institut Kanser Negara, Putrajaya, awal pagi tadi.Allahyarhamah menghembuskan nafas terakhir pada usia 68 tahun selepas menghidap barah dan turut disahkan positif COVID-19 ketika mendapatkan rawatan di institut berkenaan. Berita itu dikongsikan ADUN Asahan, Fairul Nizam Roslan melalui laman Facebooknya.  Jenazah Datuk Norpipah dijangka dibawa pulang ke Melaka pada pukul 11.30 pagi ini untuk disemadikan di Tanah Perkuburan Islam Kampung Pengkalan, Alor Gajah.

(Status dimuat naik ADUN Asahan, Fairul Nizam Roslan menerusi Facebooknya/FBADUN)

Allahyarhamah meninggalkan suami serta dua orang anak.  Datuk Norpipah merupakan ADUN Rembia selama tiga penggal bermula 2004 hingga 2018.  Beliau juga pernah berkhidmat dalam Jawatankuasa Biro Penerangan Wanita UMNO dan Ketua Penerangan Wanita UMNO Melaka.


Masih ramai pesara polis tidak mendaftar sebagai ahli PBPM

GEORGE TOWN, 15 Mac - Pesara polis yang berkhidmat ketika zaman darurat pada tahun 1948 hingga 1960, diminta untuk mendaftar sebagai ahli Persatuan Bekas Polis Malaysia (PBPM).Ini bagi membolehkan mereka menerima bantuan RM500 secara 'one-off'. Presiden Persatuan PBPM Mokhtar Omar berkata, bagi pesara yang sudah meninggal dunia, balu mereka boleh berbuat demikian.  Menurut Mokhtar ketika ini jumlah pesara yang sudah menerima bantuan tersebut terlalu sedikit.  Justeru pihaknya menggesa mereka yang berkenaan untuk segera mendaftar di cawangan daerah masing-masing bagi memudah dan mempercepatkan proses pemberian bantuan tersebut.

(Mokhtar bercakap kepada media ketika menghadiri Majlis Ramah Mesra dengan ahli dan jawatankuasa PBPM)

"Setakat ini jumlah yang sepatutnya menerima bantuan adalah 80,000 ribu orang. Tetapi yang dah terima adalah lebih kurang 28,000 dalam kalangan pesara. Selain daripada itu termasuk waris atau balu, yang belum terima bantuan itu, jadi disarankan pada mereka ini segeralah untuk buat pendaftaran di Ibu Pejabat Polis Daerah (IPD) atau Pejabat Persatuan Polis Malaysia di daerah masing-masing," kata Mokhtar.Tambahnya, selain imbuhan kewangan, mereka juga layak mendapat bantuan alat kesihatan dan pendidikan untuk anak-anak hingga ke peringkat universiti menerusi kemudahan talian e-pesara yang disediakan.


Satu gempa bumi sederhana landa Sumatera Selatan, Indonesia - MetMalaysia

PETALING JAYA, 14 Mac - Satu gempa bumi sederhana telah dikesan berlaku di Sumatera Selatan, Indonesia 10.12 malam tadi , lapor Jabatan Meteorologi Menurut jabatan itu, gempa bumi bermagnitud 5.6 pada skala ritcher tersebut terletak di 0.3° darjah Selatan 98.6° darjah Timur.

(Gempa bumi berlaku di Sumatera Selatan,Indonesia/Google)

"Ia juga berlaku dengan kedalaman 61 kilometer dalam serta berjarak sejauh 118 kilometer Barat Laut dari Siberut, Indonesia,""Penilaian Awal, tiada sebarang ancaman tsunami yang dikeluarkan kepada negara buat masa ini," menurut kenyataan media itu.


KPDNHEP jamin bekalan bahan mentah cukup menjelang Ramadan, Aidilfitri - Rosol

SETIA ALAM, 14 Mac - Bekalan bahan mentah terutama beras, gandum minyak dan telur ayam dijamin mencukupi menjelang Ramadan dan sambutan Aidilfitri, Mei ini.

Timbalan Menteri Perdagangan Dalam Negeri dan Hal Ehwal Pengguna (KPDNHEP) Datuk Rosol Wahid berkata pihaknya akan terus mengadakan libat urus dengan Kementerian Pertanian dan Industri Makanan (MAFI) dari aspek kawalan harga dan keberadaan stok makanan utama dalam pasaran.

(Datuk Rosol Wahid ditemui wartawan pada majlis perasmian Bazar Ramadan hari ini)

"Untuk bahan mentah kita mengadakan advokasi dan libat urus dengan MAFI. Kita ambil berat dengan makanan asas kita, beras, minyak, gandum, telur. Insya-Allah kita ada libat urus, rakyat tak perlu bimbang, ia mencukupi menjelang puasa dan raya nanti," kata Rosol  selepas Perasmian Bazar Ramadan 2022 di sini.

Mengulas mengenai kenaikan harga makanan berasaskan ayam menjelang Ramadan, beliau mengaku bahawa ia berlaku susulan kenaikan kos makanan ternakan dan baja yang berpunca daripada COVID-19, banjir, kadar pertukaran matawang serta peperangan.

Pihaknya akan terus memantau harga dan bekalan barangan dalam pasaran.


COVID-19, PRU-15, dijangka antara fokus Perhimpunan Agung UMNO

KUALA LUMPUR, 14 Mac- Isu menangani COVID-19, ekonomi rakyat, pendidikan, hubungan antara kaum serta pendidikan antara topik perbincangan pada Perhimpunan Agung UMNO 2021.Setiausaha Agung UMNO, Datuk Seri Ahmad Maslan bagaimanapun berkata, isu Pilihan Raya Umum ke-15 berkemungkinan turut disentuh perwakilan.Menurutnya, perwakilan bebas bercakap asalkan tidak menyentuh isu sensitif.Perhimpunan berlangsung selama empat hari bermula Rabu ini secara bersemuka, akan dihadiri seramai 5, 571 perwakilan daripada 191 bahagian di seluruh negara."Akan dihadiri oleh keseluruhan 5, 571 perwakilan dari seluruh negara. Kita juga akan mengadakan satu majlis penyampaian anugerah kepada tokoh-tokoh UMNO Negeri. Ini kali pertama diadakan selepas Ucapan Dasar Presiden dan anugerah pemenang sayang barah, cipta logo, video pendek, penulisan puisi sempena jubli intan UMNO," katanya.Katanya, turut memeriahkan Perhimpunan Agung UMNO itu nanti ialah program pameran oleh 20 agensi kerajaan.Ahmad yang juga Ahli Parlimen Pontian berkata, semangat kemenangan serta kesyukuran memenangi Pilihan Raya Negeri (PRN) Johor dan Melaka, selain kejayaan diraih rakan akrab Barisan Nasional (BN) di Sarawak akan turut dibawa perwakilan pada perhimpunan itu."Siri kemenangan BN dan rakan BN beri nafas baharu kepada UMNO dan perwakilan. Ia akan mewarnai perhimpunan kali ini, UMNO dan BN bangkit untuk meneruskan perjuangan menerajui negara," katanya.

(Datuk Seri Ahmad Maslan pada sidang media sempena Perhimpunan Agung UMNO 2021 di Menara Dato Onn, Kuala Lumpur, hari ini)

Sementara itu, beliau berkata, perhimpunan berkenaan yang menarik perhatian lebih 500 pengamal media, termasuk 15 agensi berita asing, turut menjemput komponen BN, Friends of BN, pesuruhjaya tinggi dan duta asing bagi mengikutinya.Bagi memenuhi prosedur operasi standard (SOP) untuk mengelakkan jangkitan COVID-19 di Dewan Merdeka, dewan utama yang digunakan bagi perasmian serentak Perhimpunan Wanita, Pemuda dan Puteri serta perasmian Perhimpunan Agung UMNO 2021, akan digunakan separuh kapasiti dengan mengambil kira penjarakan fizikal.Perwakilan yang positif atau mempunyai gejala tidak dibenarkan hadir.Perhimpunan Agung UMNO 2021 dimulakan dengan perasmian serentak Perhimpunan Wanita, Pemuda dan Puteri oleh Timbalan Presiden Datuk Seri Mohamad Hasan pada Rabu, diikuti persidangan penuh ketiga-tiga sayap pada esoknya.Perhimpunan itu kemudian diteruskan dengan acara menaikkan bendera Sang Saka Bangsa di Plaza Merdeka pada Jumaat, diikuti ucapan dasar Presiden, Datuk Seri Dr Ahmad Zahid Hamidi di Dewan Merdeka.Pada 25 Disember tahun lalu, Perhimpunan Agung UMNO 2021 yang dijadualkan berlangsung pada 13 hingga 15 Januari lalu terpaksa ditangguhkan susulan kejadian banjir yang melanda beberapa negeri negara pada penghujung Disember.


Datuk Hasni cadang pilih pemimpin muda terajui kerajaan negeri Johor

JOHOR BAHRU, 14 Mac - Pengerusi Barisan Nasional (BN) Johor, Datuk Hasni Mohamad mencadangkan agar pucuk pimpinan parti memilih golongan muda bagi menerajui kepimpinan kerajaan negeri Johor.Menurut beliau sokongan dan kedudukan golongan muda dilihat penting bagi pembangunan negeri, selain menjamin kemakmuran berpanjangan.

(Pengerusi Barisan Nasional Johor, Datuk Hasni Mohamad/Foto fail)

Menerusi kenyataan media, Datuk Hasni turut menghargai keperihatinan dan kepercayaan parti sepanjang menjayakan Pilihan Raya Umum Dewan Negeri Johor.

"Kemenangan 40 daripada 56 kerusi yang dipertandingkan adalah hasil kerjasama semua pihak bagi menarik sokongan rakyat. "Johor akan terus makmur dan sejahtera bawah barisan kepimpinan baharu," menurut kenyataan itu."Seperti yang saya ucapkan pada malam kemenangan BN Johor tempoh hari, tiada ideologi politik, ahli politik dan parti politik yang lebih besar, lebih penting dan lebih utama daripada Johor Darul Ta’zim. Kini merupakan masa untuk kita bersama-sama membina Johor yang lebih makmur," tambahnya.


Kutipan cukai JKDM meningkat kepada RM42.5 bilion

LABUAN, 14 Mac - Kutipan cukai Jabatan Kastam Diraja (JKDM) pada tahun lalu meningkat kepada RM42.5 bilion, berbanding RM38.67 bilion pada 2020. Ketua Pengarahnya, Datuk Seri Abdul Latif Abdul Kadir optimis kutipan akan meningkat tahun ini kepada RM45 bilion.Bagaimanapun, jumlah kutipan bergantung pada situasi ekonomi semasa.

(Datuk Seri Abdul Latif ketika melawat Pelabuhan Labuan hari ini)

Mengulas mengenai kegiatan penyeludupan rokok di pulau-pulau bebas cukai beliau berkata, ia menunjukkan penurunan sebanyak enam peratus pada tahun lalu, susulan tindakan kerajaan mengenakan duti terhadap rokok dan produk tembakau sejak Januari 2021.  "Bagaimanapun JKDM akan terus membuat pemantauan mengenai pelaksanaan cukai terhadap rokok dan produk tembakau bagi memastikan keberkesanannya," kata Abdul Latif ketika mengadakan lawatan rasmi ke Pelabuhan Labuan, di sini.


PLUS, TNB bekerjasama kurangkan pelepasan karbon di lebuh raya

KUALA LUMPUR, 14 Mac - PLUS Malaysia Bhd (PLUS) dan Tenaga Nasional Bhd (TNB) bekerjasama untuk mengurangkan pelepasan karbon di lebuh raya PLUS menerusi inisiatif kemampanan.Inisiatif itu melibatkan pembangunan rangkaian stesen pengecas kenderaan elektrik (EV) dan pemasangan pemantauan kecekapan tenaga serta sistem solar fotovolta di kawasan rehat dan rawat (R&R) terpilih di sepanjang rangkaian lebuh raya PLUS," menurut kenyataan bersama kedua-dua syarikat berkenaan.Kerjasama itu akan membolehkan sistem pemantauan kecekapan tenaga dan solar fotovolta dipasang di bumbung R&R Ayer Keroh dan Tapah Arah Utara, dengan jumlah kapasiti gabungan melebihi 360 kilowatt puncak (kWp).Presiden dan Ketua Pegawai Eksekutif TNB Datuk Ir Baharin Din berkata TNB akan menyediakan bekalan elektrik yang boleh dipercayai dan stabil untuk ekosistem pengecasan EV.

(Kerjasama melibatkan sistem pemantauan kecekapan tenaga dan solar fotovolta dipasang di bumbung R&R Ayer Keroh dan Tapah Arah Utara)

“Selain itu, TNB juga menawarkan penyelesaian kepada PLUS untuk mengoptimumkan kos elektrik dan menyokong sumber tenaga hijau dan mampan ke arah mengurangkan pelepasan karbon,” katanya.Pengarah Urusan PLUS Datuk Azman Ismail berkata inisiatif itu akan meningkatkan lagi rangkaian stesen pengecas EV untuk menyediakan pelanggan dengan perjalanan yang lebih lancar, selamat dan selesa di lebuh raya PLUS.“Inisiatif ini mengesahkan komitmen alam sekitar, sosial dan tadbir urus PLUS untuk menerajui industri lebuh raya ke arah bertukar menjadi lebuh raya pintar yang mampan alam sekitar,” tambahnya.


PUSPANITA KKMM sumbang bantuan pendidikan lebih RM30,000

(Mastura Ahmad Mustafa (tengah) menyampaikan bantuan persekolahan kepada wakil BERNAMA, Rosne Hanapiah (kanan) di sini, hari ini/BERNAMA)

PUTRAJAYA, 14 Mac - Lebih RM30,000 bantuan pendidikan disalurkan Persatuan Suri dan Anggota Wanita Perkhidmatan Awam Malaysia (Puspanita) cawangan Kementerian Komunikasi dan Multimedia Malaysia bagi keperluan 316 pelajar yang memerlukan.

(Mastura Ahmad Mustafa ditemu bual media pada Majlis Penyampaian Bantuan Back To School di sini hari ini)

Timbalan Pengerusi Puspanita KKMM, Mastura Ahmad Mustafa berkata, bantuan itu disampaikan kepada 185 warga Puspanita."Ia adalah cetusan idea daripada penaung kita sendiri isteri kepada YB Menteri dan juga Datin Seri isteri kepada Datuk Seri KSU. Jadi kita merasakan bahawa bila kita hendak buka balik sekolah ni kita masih lagi dalam suasana di mana kebanyakan masyarakat masih lagi menghadapi kesan COVID-19. Lepas tu pula banjir dan beberapa bencana yang berlaku berturut-turut. Saya rasa kita perlulah ambil berat dan bagi keselesaan sikit la kepada warga KKMM dalam menghadapi anak-anak yang nak masuk balik sekolah," kata Mastura dalam sidang media majlis penyampaian bantuan Kembali ke Sekolah di Putrajaya.Beliau yang juga Timbalan Ketua Setiausaha (Komunikasi Strategik dan Industri Kreatif) KKMM berkata sumbangan berkenaan disasarkan kepada keseluruhan warga Puspanita KKMM Gred 22 ke bawah, ibu tunggal dan warga jabatan/agensi bawah KKMM yang memerlukan.


Runtuhan kuari: Kerja pengalihan batu disambung semula

(Kerja-kerja pengalihan bongkah batu besar dilakukan syarikat kuari bagi membuka laluan ke kedudukan sebenar mangsa tertimbus/JBPM)

IPOH, 14 Mac - Kerja pengalihan batu bagi mengenal pasti kedudukan tepat dua mangsa yang tertimbus di bawah runtuhan kuari di Keramat Pulai, Jalan Simpang Pulai-Cameron Highlands sejak Selasa yang dihentikan sementara pagi tadi, disambung semula pada 12.30 tengah tadi, selepas dihentikan seketika susulan runtuhan kecil pagi tadi. Jurucakap Jabatan Bomba dan Penyelamat Malaysia (JBPM) negeri berkata, syarikat kuari ketika ini sedang membina laluan ke lokasi mangsa dipercayai tertimbus.

(Operasi disambung semula 12.30 tengah hari, selepas dihentikan seketika susulan runtuhan kecil pagi tadi)

“Laluan dilakukan oleh tiga jengkaut di mana satu jengkaut ditugaskan untuk pengalihan batu, sementara dua lagi ditugaskan untuk kerja-kerja pemecahan bongkah batu besar dan proses penggerudian.“Jarak terkini laluan ke titik lokasi (dipercayai) mangsa tertimbus sekitar 20 meter.“Kerja-kerja diteruskan sehingga ke titik lokasi mangsa, sebelum Pasukan Khas Taktikal Operasi Penyelamat Malaysia (STORM), Pasukan Mencari dan Menyelamat Khas Malaysia (SMART) serta Unit Anjing Pengesan (K9) digerakkan bagi mengesan kedudukan sebenar mangsa,” katanya dalam satu kenyataan pada Isnin.Dalam kejadian pada jam 9.15 pagi Selasa lepas itu, di tapak kuari di Keramat Pulai, Jalan Simpang Pulai-Cameron Highlands dekat sini, dua lelaki dipercayai tertimbus dikenali sebagai Kheow Loo Siew Soon, 49, dan Itam Lasoh, 43.Manakala dua lagi, Mohd Razli Suhaimi, 35, mengalami patah tulang kaki serta Pan Tam, 38, hanya cedera ringan.Proses pemantauan secara berterusan turut dijalankan pihak Jabatan Mineral dan Geosains (JMG) negeri.


Zahid Hamidi dipanggil menghadap Sultan Johor petang ini

JOHOR BAHRU, 14 Mac- Presiden UMNO dan Pengerusi Barisan Nasional (BN), Datuk Seri Dr Ahmad Zahid Hamidi menghadap Sultan Johor Sultan Ibrahim Almarhum Sultan Iskandar berhubung pelantikan Menteri Besar Johor, petang ini. Perkara itu disahkan Pengerusi BN Johor, Datuk Hasni Mohammad.Kira-kira pukul 3.50 petang, kenderaan membawa Datuk Ahmad Zahid dilihat meninggalkan Istana di Danga Bay. Petugas media juga sedang menanti sidang media diadakan di Pejabat Perhubungan UMNO Johor.Pada Pilihan Raya Umum, PRU Dewan Negeri Johor ke-15, BN memperoleh lebih dua pertiga majoriti iaitu 40 kerusi Dewan Negeri dari 56 kerusi yang dipertandingkan.Terdahulu, Datuk Seri Ahmad Zahid dilihat tiba di Pejabat Perhubungan UMNO Johor di Jalan Yahya Awal pada pukul 2.30 petang tadi, sebelum meninggalkan bangunan itu 20 minit kemudian.Semasa kempen, Datuk Seri Ahmad Zahid menamakan Hasni, yang juga ADUN Benut sebagai calon menteri besar bagi BN untuk mengetuai kerajaan negeri baharu sekiranya parti itu memenangi PRN Johor. -BERNAMA

(Ahmad Zahid (kanan) dan Hasni (kiri) meninggalkan ibu pejabat Perhubungan UMNO Johor selepas mengadakan mesyuarat hari ini/ Foto Bernama)


TH peruntukkan RM2 juta bangunkan projek e-Learning Haji

KUALA LUMPUR, 14 Mac - RM2 juta telah diperuntukkan Lembaga Tabung Haji (TH) bagi membangunkan projek e-Learning Haji.Platform itu yang dibangunkan dengan kerjasama Universiti Teknologi Petronas (UTP), bertujuan membantu bakal jemaah mempelajari dan menambah ilmu ibadat haji secara dalam talian dengan lebih efektif dan mudah.Menurut Pengarah Eksekutif Haji, Datuk Seri Syed Saleh Syed Abdul Rahman, inisiatif itu merupakan sebahagian daripada pelan strategik TH iaitu Hijrah24.Objektifnya memperkasakan bimbingan haji dan memenuhi pelanggan selari dengan Rangka Tindakan Pengurusan Haji (2021-2025).

(Dato Sri Syed Saleh dalam sidang media selepas Majlis Menandatangani Perjanjian (MOU) e-Learning Haji diantara TH dan UTP)

"Insya-Allah kita ada 3 fasa. Fasa pertama menyediakan e-Learning ini dalam platform berasaskan web. Insya-Allah musim haji tidak lama lagi, pada hujung bulan Mei kita bersedia. Jemaah haji boleh aks fasa 1 daripada projek tersebut", kata Syed Saleh dalam sidang media selepas Majlis Menandatangani Memorandum Persefahaman (MoU) e-Learning Haji antara TH denfan UTP, di sini.Tambah beliau, platform itu akan memanfaatkan guru-guru agama yang berperanan sebagai Pengkursus Ibadat Haji Tanah Air (PEKTA), petugas-petugas, serta seluruh jemaah haji secara amnya. Turut hadir bagi menyaksikan MoU itu ialah Pengarah Urusan Kumpulan TH, Datuk Seri Amrin Awaluddin.


Pengambilan garam yang tinggi, tiga juta kematian dianggarkan, seluruh dunia- KKM

PUTRAJAYA, 14 Mac- Kira-kira 11 juta kematian dianggarkan di seluruh dunia dikaitkan dengan diet yang tidak sihat dan tiga juta daripada jumlah tersebut berpunca daripada pengambilan garam yang tinggi.Ketua Pengarah Kesihatan, Tan Sri Dr Noor Hisham Abdullah memaklumkan, pengambilan garam yang berlebihan meningkatkan tekanan darah dan seterusnya meningkatkan risiko penyakit kardiovaskular, strok, kanser dan penyakit buah pinggang, yang merupakan punca utama kematian penyakit tidak berjangkit (NCD) di seluruh dunia."Di kebanyakan negara berpendapatan tinggi serta sebahagian negara berpendapatan rendah dan sederhana, sumber pengambilan garam utama adalah daripada makanan diproses ultra (ultra-processed food) seperti mi segera, nuget ayam, burger, hotdog, ikan masin, telur masin, makanan dalam tin, kerepek dan keropok. "Oleh itu, salah satu cara yang berkesan untuk mengurangkan pengambilan garam adalah melalui reformulasi produk bagi menurunkan kandungan garam dalam makanan tersebut," katanya dalam kenyataan sempena Minggu Kesedaran Garam Sedunia 2022.Sambutan Minggu Kesedaran Garam Sedunia pada tahun ini disambut pada 14 hingga 20 Mac 2022 dengan tema Tak Masin Tu Ok!.

Antara kumpulan sasaran utama adalah dalam kalangan industri makanan dengan memberikan pendidikan dan kerjasama berterusan bagi memastikan mereka komited dalam melakukan reformulasi produk makanan dan minuman agar kandungan garam dapat dikurangkan.Di samping itu juga, pihak industri makanan diingatkan untuk mematuhi Akta Makanan, 1983 pindaan 2020 yang mewajibkan pelabelan kandungan garam pada produk makanan dan minuman. Berdasarkan hasil tinjauan di pasar raya di Malaysia pada tahun 2017, hanya separuh produk makanan menunjukkan label kandungan garam pada maklumat pemakanan. Pelabelan pemakanan dapat membantu pengguna memahami tentang kandungan nutrisi sesuatu produk makanan atau minuman, dan secara tidak langsung menggalakkan orang ramai membeli makanan yang lebih sihat dan sesuai dengan keperluan.Selain itu, masyarakat Malaysia juga disarankan agar menyahut seruan Kementerian Kesihatan Malaysia dengan mengambil langkah-langkah wajar bagi mengawal pengambilan garam seharian.Pertama dengan mengehadkan pengambilan garam, secara keseluruhan tidak melebihi satu (1) sudu teh sehari termasuk garam tersembunyi bagi mengurangkan risiko hipertensi, sakit jantung, strok, kerosakan buah pinggang dan kanser.Kedua, kenali sumber lain garam, dimana garam mengandungi unsur natrium (sodium) dan klorida.Garam juga terdapat di dalam sumber lain seperti Sodium Nitrate, Sodium Bicarbonate, Monosodium Glutamate dan lain-lain. Jadi awasi sumber natrium yang mungkin tersembunyi.Ketiga dengan membaca label, membandingkan maklumat kandungan natrium (sodium) sebelum membeli makanan.Pilih produk yang lebih rendah kandungan natrium (sodium).Cari jenama dengan akuan “rendah’’ atau ‘’lebih rendah” atau “kurang” garam pada label, jika ada. Gunakan Pilihan Lebih Sihat (HCL) sebagai panduan.Keempat, menghadkan pengambilan makanan diproses ultra (ultra-processed food) seperti mi segera, nuget ayam, burger, hotdog, makanan diawet (seperti ikan masin, telur masin dan jeruk), snek tinggi garam (kacang bergaram, kerepek dan keropok) dan makanan lain yang menggunakan perasa tambahan.Makanan diproses ultra (ultra-processed food) adalah makanan yang mengandungi bahan tiruan seperti pewarna, pemanis, perisa, pengawet, pemekat, pengemulsi dan bahan tambahan lain bagi meningkatkan kesedapan dan jangka hayat makanan tersebut. Ia juga tinggi kandungan gula, garam dan lemak.Kelima dengan mengutamakan perisa semula jadi seperti penggunaan bawang putih, bawang besar, kunyit, halia, serai, daun bawang, daun ketumbar, rempah-ratus dan limau nipis bagi meningkatkan rasa hidangan makanan.Kurangkan garam, sos dan penambah perasa seperti monosodium glutamate (MSG), pes sedia guna, kiub dan serbuk perasa] dalam masakan.Keenam, kerap makan di rumah dengan mengubah suai masakan kepada lebih sihat, juga bawa makanan yang dimasak di rumah ke tempat kerja dan sekiranya makan di luar, pesan hidangan kurang garam sebagai norma baharu.


Lelaki 48 tahun maut, kereta dipandu rempuh sebatang pokok

(Anggota Bomba dan Penyelamat Pekan Nenas yang terlibat dalam operasi mengeluarkan mangsa dari kenderaan)

PONTIAN, 14 Mac - Seorang lelaki, 48, maut selepas kereta dipandunya merempuh sebatang pokok.Kejadian berlaku di Kilometer 51.2, Jalan Johor Bahru - Batu Pahat, Pekan Nenas, di sini, 2.30 pagi tadi.  Ketua Polis Daerah Pontian, Superintenden Mohamad Shofee Tayib berkata, ketika kejadian, mangsa memandu dari Johor Bahru, menghala ke Pontian.  Setibanya di lokasi kejadian, kereta dipandu mangsa telah hilang kawalan, sebelum terbabas ke bahu jalan dan melanggar pokok.

(Kenderaan yang terlibat dalam kemalangan di Kilometer 51.2, Jalan Johor Bahru - Batu Pahat, Pekan Nenas, di sini, 2.30 pagi tadi)

Mangsa yang tersepit di tempat duduk pemandu, dikeluarkan anggota daripada Balai Bomba dan Penyelamat Pekan Nenas.  Dia disahkan meninggal dunia di lokasi oleh petugas kesihatan.  Kes disiasat mengikut Seksyen 41 (1) Akta Pengangkutan Jalan 1987.


KPDNHEP terima 24,018 aduan transaksi dalam talian

KUALA LUMPUR, 14 Mac- Kementerian Perdagangan Dalam Negeri Dan Hal Ehwal Pengguna (KPDNHEP) telah menerima sebanyak 24,018 aduan berkaitan kes penipuan secara dalam talian dan media elektronik melibatkan kerugian sebanyak RM21.7 juta sejak 2020 sehingga 17 Februari lalu.Menterinya Datuk Seri Alexander Nanta Linggi berkata bagi membendung masalah penipuan pembelian dalam talian agar ia tidak menjejaskan kerancakan urus niaga semasa, KPDNHEP kini dalam proses menguatkuasakan perundangan transaksi dalam talian menerusi pindaan Akta Perdagangan Elektronik 2006. Jelasnya, perundangan transaksi itu akan turut melibatkan Perbadanan Ekonomi Digital Malaysia (MDeC), pengendali tapak pasar dalam talian dan pemain industri berkaitan selaras Pelan Hala Tuju Strategik eDagang (NESR). "Kementerian turut mengadakan jaringan kerjasama dengan agensi berkaitan seperti Polis DiRaja Malaysia (PDRM), Jabatan Pendaftaran Negara (JPN), Bank Negara Malaysia (BNM), Suruhanjaya Syarikat Malaysia (SSM) dan Suruhanjaya Komunikasi dan Multimedia Malaysia (SKMM) termasuklah syarikat telekomunikasi dan pengendali tapak pasar dalam talian bagi membanteras kegiatan manipulasi peniaga yang tidak beretika."

(Datuk Seri Alexander Nanta Linggi dalam Sidang Dewan Rakyat hari ini)

Nanta Linggi menjawab pertanyaan wakil Pandan, Datuk Seri Dr Wan Azizah Wan Ismail yang membangkitkan perkara itu ketika sesi soal jawab lisan di Dewan Rakyat pagi ini.Tambahnya, susulan penularan wabak COVID-19 dan pembudayaan norma baharu, pembelian dalam talian telah menjadi pilihan utama kepada pengguna untuk berbelanja.


Kerjasama semua pihak tangani kegiatan cetak rompak secara dalam talian

KUALA LUMPUR, 14 Mac - Usaha menangani kegiatan cetak rompak secara dalam talian perlu dilakukan secara bersepadu oleh pelbagai pihak.Ini menerusi kerjasama pelbagai kementerian terlibat seperti Kementerian Perdagangan Dalam Negeri dan Hal Ehwal Pengguna (KPDNHEP), Kementerian Komunikasi dan Multimedia Malaysia (KKMM), Perbadanan Kemajuan Filem Nasional Malaysia (FINAS) serta pihak swasta yang berkaitan. Jelas Ketua Pegawai Eksekutf FINAS Profesor Dr Md Nasir Ibrahim, sudah tiba masa semua pihak bersama tangani perbuatan tidak bertanggungjawab itu yang kini semakin berleluasa.

(Md Nasir berkata kepada RTM selepas Majlis Perjumpaan 36 tahun filem Kembara Seniman Jalanan)

"Jadi cabaran streaming dan penayangan secara 'online' agak berleluasa. Jadi dengan isu-isu berterusan dan 'tenggelam timbul' ini sudah sampai masanya pelbagai pihak KPDNHEP ,KKMM dan pihak-pihak yang lain perlu bekerjasama untuk membincangkan dengan secara tuntas," katanya di sini.Tambahnya FINAS sebagai penasihat teknikal isu hak cipta bersama Suruhanjaya Komunikasi dan Multimedia Malaysia (SKMM) dan KPDNHEP serta badan-badan swasta lain akan berbincang menerusi penubuhan pasukan petugas khas bagi menanganinya dengan lebih mendalam.


2.5 juta pelancong dijangka melawat Langkawi

LANGKAWI, 14 Mac - Langkawi menyasarkan kemasukan 2.5 juta pelancong apabila negara kembali membuka sempadan bermula awal bulan depan. Ketua Pegawai Eksekutif Persatuan Pelancongan Langkawi (LTA) Zainudin Kadir berkata, sasaran itu sekali gus mampu menjana pendapatan hingga RM900 juta sepanjang tahun ini.

(Zainudin ketika ditemui pemberita RTM di Langkawi)

"Sasaran kita pada pada tahun 2020 sebelum ini bersama dengan Lembaga Pembangunan Langkawi (LADA) iaitu 202 juta pelancong. Tetapi apabila kerajaan mengumumkan pintu rentas negara dibuka, maka kita sudah ada satu sasaran iaitu pencapaian ataupun perancangan teliti pada 2022 iaitu anggarkan pelancong 2.5 juta pelancong," kata Zainudin di sini. Lembaga Pembangunan Langkawi (LADA) dan LTA berusaha menarik pelancong negara jiran seperti Singapura, Indonesia dan Thailand termasuk dari negara-negara Asia Barat.   Tahun 2020 dan 2021 menyaksikan Langkawi hanya meraih RM763 juta berbanding RM1.7 bilion pada tahun 2019 dengan ketibaan sehingga 3.67 juta pelancong.


Konflik Rusia-Ukraine: Malaysia cari sumber bahan mentah dari negara lain

SEREMBAN, 14 Mac- Kementerian Pertanian dan Industri Makanan (MAFI) giat mendapatkan sumber bahan mentah termasuk input pertanian dari negara pengeluar lain, berikutan konflik berterusan antara Rusia dan Ukraine.Ketua Setiausahanya Datuk Haslina Abdul Hamid berkata, Malaysia mengimport sebahagian bahan input pertanian seperti baja dari dua negara tersebut.Haslina berkata walaupun perang tersebut tidak memberi implikasi besar kepada sektor pertanian negara setakat ini, pihaknya sedang melihat negara-negara pengeluar bahan mentah lain.“Memang kita ada import bahan mentah dari Rusia dan Ukraine, tetapi kita juga berusaha mencari solusi dengan negara sumber yang lain, iaitu bahan mentah seperti minyak, baja iaitu input utama pertanian.

(Haslina berkata, pergolakan tersebut turut memberi kesan kepada harga makanan ternakan di pasaran dunia /FOTO BERNAMA)

"Sebelum berlaku perperangan, kita berjaya membawa masuk sebahagian besar, ia mencukupi bagi tempoh sebulan dua ini,” katanya kepada pemberita selepas menyempurnakan Majlis Perasmian Penutup Program Kecemerlangan dan Kecergasan Anggota Lembaga Pertubuhan Peladang (LPP) 2022 di sini semalam."(Kenaikan harga) dedak itu lumrah, ia bergantung kepada harga pasaran dunia, sekarang ini dengan keadaan semasa ia terjejas sedikit, bagaimanapun setakat ini belum memberi implikasi yang tinggi dan kita sentiasa pastikan keadaan terkawal,” katanya. - BERNAMA


Fasa Peralihan Monsun, siap sedia hadapi banjir

KUALA LUMPUR, 13 Mac - Orang ramai terutamanya penduduk di kawasan rendah dan berhampiran sungai diingatkan supaya bersiap sedia menghadapi banjir, berikutan Fasa Peralihan Monsun yang dijangka bermula Isnin hingga pertengahan Mei depan.Menurut Ketua Pengarah Jabatan Pengairan dan Saliran (JPS) , Datuk Ir Dr Md Nasir Md Noh kejadian ribut petir dijangka berlaku dan lazimnya membawa hujan lebat berserta angin kencang dalam jangka masa yang singkat.Dalam satu kenyataan beliau menjelaskan, risiko kejadian banjir kilat akan meningkat dan sangat bergantung kepada keupayaan sungai, sistem saliran, kolam takungan, pintu air, rumah pam, pam mudah alih dan lain-lain infrastruktur banjir sedia ada.

(Fasa Peralihan Monsun dijangka bermula 14 Mac ini hingga pertengahan Mei)

Sebagai persiapan, JPS sentiasa melaksanakan operasi dan kerja-kerja penyelenggaraan semua infrastruktur berkenaan secara berkala agar ia berfungsi dengan baik.Ban dan tebing sungai juga sentiasa dipantau rapi untuk memastikan tindakan serta merta dilaksana apabila berlakunya kejadian ban pecah atau tebing runtuh.Program Ramalan dan Amaran Banjir (PRAB) yang kini telah beroperasi penuh di Kelantan, Terengganu dan Pahang turut dilaksanakan.Sistem ini meramal dan mengeluarkan amaran banjir untuk membantu pasukan penyelamat banjir dan masyarakat bersiap menghadapi banjir.


Melaka sasar pelaburan bernilai RM500 juta menerusi penyertaan Minggu Melaka di Ekspo 2020 Dubai

DUBAI, 13 Mac- Melaka menjadi negeri terakhir yang diberi peluang untuk menyertai Ekspo 2020 Dubai-Minggu Melaka sebelum ekspo itu melabuhkan tirainya pada 31 Mac 2022 nanti.Kerajaan negeri Melaka membawa beberapa agensi termasuk Perbadanan Kemajuan Negeri Melaka (PKNM), Badan Kawal Selia Air (BKSA), Tourism Melaka selain turut memberi ruang kepada Perusahaan Kecil dan Sederhana (PKS) bagi mengetengahkan produk mereka.Minggu Melaka yang bermula pada 13 Mac hingga 19 Mac diketuai oleh Ketua Menteri Melaka, Datuk Seri Sulaiman Md Ali yang turut merasmikannya pada 14 Mac nanti. Datuk Seri Sulaiman sebelum ini turut memaklumkan, Melaka menyasarkan RM500 juta pelaburan akan diperoleh sepanjang seminggu ia berlangsung.  Sasaran itu katanya akan melibatkan semua sektor yang akan membantu meransang ekonomi negeri itu seperti pelaburan, pelancongan, produk buatan Melaka serta pendidikan.

Sebelum ini selain Melaka, empat lagi negeri yang menyertai ekspo itu adalah Sabah, Pulau Pinang, Johor dan Selangor.  Selain program di ekspo itu, kerajaan negeri turut merangka lawatan ke Sharjah Research Technology and Innovation Park, Dubai Global Village Management dan beberapa syarikat terkemuka di UAE bagi merancang peluang pelaburan di negeri itu.


KKM dan SPR cari mekanisme untuk individu positif COVID-19 tunaikan tanggungjawab mengundi kelak

SENAWANG, 13 Mac- Kementerian Kesihatan (KKM) akan mengadakan perbincangan dengan Suruhanjaya Pilihan Raya (SPR) bagi mencari mekanisme yang membolehkan pesakit COVID-19 mengundi dalam pilihan raya.Menurut Menteri Kesihatan, Khairy Jamaluddin perkara tersebut perlu dibincangkan supaya hak mereka tidak dinafikan dan dalam masa sama mereka tidak memudaratkan pula individu lain ketika mengundi.Tambahnya, memang ada banyak cara boleh dilakukan, namun ia mencabar untuk dilaksana."Kalau buat Pilihan Raya Umum (PRU) pun, masih ada yg positif COVID-19. Cuma kita kena fikir macam mana kita nak benarkan mereka yang ada infeksi ini untuk mengundi. Itu satu cabaran la. Oleh sebab itu, saya akan bincang dengan SPR ada atau tidak satu mekanisme yang selamat yang boleh diwujudkan nanti," katanya selepas merasmikan Program Khidmat Komuniti Sempena Sambutan Hari Pembantu Perubatan 2022 anjuran Persatuan Pembantu Perubatan Malaysia, di sini.

(Orang awam hadir memeriahkan Program Khidmat Komuniti Sempena Sambutan Hari Pembantu Perubatan 2022 yang diadakan di Mydin Senawang hari ini)

Sementara itu, Kementerian Kesihatan (KKM) telah mengeluarkan sebanyak 54 kompaun membabitkan perlanggaran SOP sepanjang Pilihan Raya Umum (PRU) Dewan Negeri Johor yang berakhir semalam.


Kira-kira 400,000 hektar ladang getah tidak aktif, pengeluaran tidak konsisten - Zuraida

PEDU, 13 Mac - Kira-kira 400,000 hektar atau 40% daripada keseluruhan ladang getah yang diusahakan pekebun kecil seluruh negara didapati tidak aktif atau tidak menghasilkan pengeluaran getah secara konsisten.Menteri Perusahaan Perladangan dan Komoditi (KPPK) Datuk Zuraida Kamaruddin berkata keseluruhan ladang getah itu membabitkan seramai kira-kira 150,000 pekebun kecil diseluruh negara.

(Datuk Zuraida ketika sidng media selepas perasmian majlis pecah tanah Pusat Pemprosesan Getah Krip dan Projek Transformasi Perusahaan Getah)

Justeru itu beliau menyarankan koperasi-koperasi getah mengenal pasti kawasan serta mengambil alih dan menguruskan ladang-ladang terbiar. Sekiranya keluasan ladang-ladang getah tersebut dapat diuruskan dengan cekap, ia mampu mengeluarkan getah dengan nilai eksport RM30 billion setahun. “Antara punca ladang-ladang getah ini tidak aktif atau pengeluaran tidak konsisten adalah disebabkan tiada orang menoreh, pekebun kecil yang telah berusia dan tiada orang nak menguruskan ladang,” katanya kepada pemberita selepas merasmikan majlis pecah tanah Pusat Pemprosesan Getah Krip dan Projek Transformasi Perusahaan Getah (TARGET) di sini hari ini. Projek Tranformasi Perusahaan Getah merupakan antara salah satu usaha pihak Kementerian Perusahaan, Perladangan dan Komoditi meningkatkan penglibatan pekebun-pekebun kecil meneroka peluang baharu dalam rantaian pengeluaran getah.


28 institusi mengesahkan penyertaan dalam Kejohanan Kereta Formula MEC 2022

KUALA LUMPUR, 13 Mac - 28 institusi dari dalam dan luar negara mengesahkan penyertaan dalam Kejohanan Kereta Formula MEC 2022 setakat ini, menurut Pensyarah Kanan dan Pengarah Program Formula MEC Dr Mohamad Amirudin Ismail. Kejohanan anjuran Fakulti Teknikal dan Vokasional, Universiti Perguruan Sultan Idris (UPSI) itu, menampilkan ciptaan kereta Formula 1 yang direka sendiri oleh pelajar jurusan automotif.Kejohanan terkenaan dijadual berlangsung pada 2 hingga 4 Julai nanti melibatkan penyertaan dari Universiti Padang, Indonesia, Institut Kemahiran Belia Negara (IKBN), Giat Mara, Institut Latihan Perindustrian (ILP) dan German Malaysia Institute.

"Formula MEC tersebut melibatkan bidang automotif dengan mempelajari rekabentuk dan teknologi pembuatan menerusi welding dan pembinaan 'chasis' dan sebagainya. Pendekatan MEC memberi peluang kepada pelajar dengan bimbingan oleh pensyarah untuk mereka menunjukkan bakat mereka di peringkat lebih tinggi." kata Mohamad Amirudin ketika menjadi tetamu Selamat Pagi Malaysia di TV1, di Angkasapuri.Formula MEC masih mengalu-alukan penyertaan daripada institusi yang berminat mempamerkan keupayaan pelajar untuk diketengahkan ke peringkat antarabangsa. Dua kategori dipertandingkan iaitu teori dan perlumbaan dengan juara bakal membawa pulang hadiah wang tunai berjumlah RM4,000 daripada keseluruhan RM10,000 hadiah yang ditawarkan.

Sementara itu, Timbalan Dekan Akademik dan Antarabangsa, UPSI Profesor Madya Dr Zaliza Hanapi selaku Penasihat Program Formula MEC berkata, selain tahap kelajuan hasil ciptaan, penilaian juga menitikberatkan aspek keselamatan rekaan.Kejohanan Formula MEC 2022 turut mendapat kerjasama Persatuan Sukan Permotoran Malaysia (MAM) khususnya dalam memastikan program tersebut berlangsung dengan pematuhan dari segi aspek keselamatan.


35 notis saman dikeluarkan dalam Operasi Penguatkuasaan Trafik di Padang Besar

PADANG BESAR, 13 Mac - Sebanyak 35 notis saman pelbagai kesalahan trafik telah dikeluarkan ke atas 79 buah kenderaan yang ditahan semasa Operasi Penguatkuasaan Trafik.  Operasi dilaksanakan pegawai dan anggota daripada Bahagian Siasatan dan Penguatkuasaan Trafik, IPD Padang Besar, petang semalam.

(79 buah kenderaan yang ditahan semasa Operasi Penguatkuasaan Trafik)

Ketua Polis Daerah Padang Besar, Superintenden Saifudin Aslin Abbas memaklumkan, sebanyak 100 individu diperiksa membabitkan pemandu dan kelindan kenderaan perdagangan yang ditahan semasa operasi itu dijalankan.  "Operasi berkenaan melibatkan 5 orang anggota yang diketuai Pegawai Penyiasat Trakfik, Inspektor Muzlifah Azmi. Notis saman yang telah dikeluarkan atas pelbagai kesalahan antaranya tiada lesen memandu kenderaan, membawa muatan berbahaya, gagal mempamerkan Lesen Kenderaan Motor (LKM) dan pelbagai kesalahan lain," kata Superintenden Saifudin.


Perancis Tawar dos keempat vaksin COVID-19 kepada penduduk berumur  80 tahun ke atas

(Penduduk menerima suntikan vaksin COVID-19 di sebuah pusat vaksinasi di Kelab Golf Grim Dyke di barat laut London-AFP)

LONDON, 13 Mac - Perancis menawarkan dos keempat vaksin COVID-19 kepada penduduk berumur 80 tahun ke atas yang sudah mendapat dos penggalak lebih tiga bulan lalu.

Perdana Menteri, Jean Castex berkata, mereka juga tetap disyorkan supaya terus memakai pelitup muka meskipun pelbagai sekatan telah dilonggarkan.

Negara-negara Eropah pada 7 Mac lalu menggugurkan penggunaan pas vaksin untuk memasuki ruang awam seperti pawagam dan restoran.

"Namun, ia masih diperlukan untuk masuk ke hospital atau rumah penjagaan warga emas,"

Perancis kini merekodkan jumlah jangkitan COVID-19 melepasi 23 juta kes dengan lebih 140,000 kematian," katanya -AFP


Kekurangan pekerja, kekangan restoran beroperasi 24 jam

KUALA LUMPUR, 12 Mac- Meskipun gembira dengan keputusan kerajaan memaklumkan negara akan memasuki fasa peralihan ke endemik’ serta kebenaran pengoperasian premis tanpa had masa, namun terdapat peniaga yang belum bersedia untuk beroperasi 24 jam walaupun ia diakui satu inisiatif yang baik khususnya terhadap golongan usahawan untuk membangunkan semula perniagaan masing-masing yangyang suram sepanjang wabak COVID-19 melanda.Had waktu operasi premis perniagaan yang dimansuhkan bermula 1 April ini seperti diumumkan Perdana Menteri, Datuk Seri Ismail Sabri sememangnya ditunggu-tunggu pengusaha restoran terutamanya menjelang Ramadan ini.Namun, menurut Presiden Persatuan Pengusaha Restoran Muslim Malaysia (PRESMA), Datuk Jawahar Ali, kebanyakan ahli-ahlinya belum bersedia untuk beroperasi 24 jam atas faktor kekurangan pekerja. "Kalau boleh buat masa terdekat ni, permudahkan kemasukan pekerja asing yang balik bercuti, kelulusan yang sedia ada, kami dah ada kelulusan yg sedia ada."Ada di antara kami yang telah membayar RM5,000 levi tetapi masih belum dapat bawa masuk dalam tempoh 2 tahun lalu semasa pelaksanaan perintah kawalan ergerakan (PKP)."Ada juga yang sudah bayar levi untuk perlanjutan tempoh sahaja itu pun sudah hampir 2 bulan masih menunggu keputusan, apapun kami terus menunggu, moga ada cahaya di hujung terowong," katanya.

(Presiden Persatuan Pengusaha Restoran Muslim Malaysia (PRESMA), Datuk Jawahar Ali ketika ditemu bual Berita RTM)

Sementara itu, peniaga, Zafrina Burukan berkata, walaupun keputusan membenarkan pengoperasian tanpa had masa adalah satu langkah baik memulihkan perniagaan, beliau berkata, perancangan lebih teliti perlu bagi memastikan kelancaran membabitkan semua aspek."Satu tindakan yang bagus untuk pelanggan dan pengusaha restoran, tapi kita tidak boleh membuat perancangan secara mendadak terhadap staf sbb kami kekurangan pekerja buat masa ini, jadi kalau kita ikutkan waktu masa memng sesuai bagi operasi semasa Ramada , ramai orang mahu makan sahur nak makan sahur, tetapi halangannya tidak cukup pekerja," katanya kepada RTM.Tambahnya, walaupun kelonggaran telah diberi, Prosedur Operasi Standard (SOP) terhadap pekerja dan pelanggan tetap diutamakan.“Apapun, dengan kelonggaran yang diberikan ini, diharap Keluarga Malaysia dapat terus mengekalkan SOP asas seperti pemakaian pelitup muka bagi menjamin keselamatan dan kesihatan semua pihak,” katanya.


Kanak-kanak maut tercampak dalam kemalangan di Lebuhraya Utara Selatan

(Keadaan kereta selepas kemalangan di kilometer 340.2 Lebuhraya Utara Selatan)

TAPAH, 12 Mac- Seorang kanak-kanak maut selepas tercampak keluar dari kenderaan dipandu bapanya dalam kemalangan di kilometer 340.2 Lebuhraya Utara Selatan arah selatan, tengah hari tadi.  Mangsa, Ashvika Neelavanan, 11 tahun mati di tempat kejadian akibat kecederaan parah.  Menurut Ketua Polis Daerah Tapah, Superintenden Wan Azharuddin Wan Ismail, mangsa bersama ibu dan bapa serta dua adik perempuannya dalam perjalanan dari Pulau Pinang ke Selangor.  Ketika tiba di lokasi kejadian, kereta dipandu bapa mangsa hilang kawalan menyebabkan terbabas dan melanggar besi pembahagi jalan.  Mangsa tercampak keluar melalui cermin belakang, manakala seorang adik mangsa mengalami patah tangan dan kaki kiri. Ibu dan bapa serta seorang lagi adik mangsa berusia 10 tahun tidak cedera.


Tanah runtuh : MPAJ nafi tiada tindakan terhadap aduan gelongsoran

KUALA LUMPUR, 12 Mac - Majlis Perbandaran Ampang Jaya (MPAJ) menyangkal dakwaan bahawa tiada tindakan daripada MPAJ berkaitan aduan mengenai cerun daripada penduduk di Taman Bukit Permai 2, Ampang, di sini, sebelum ini.Pegawai Perhubungan Awam MPAJ Norhayati Ahmad berkata hasil semakan yang dibuat mendapati MPAJ menerima aduan kerosakan longkang di hadapan rumah Jalan 1/2 dan bukan di tapak ini.Beliau berkata sejak kejadian gelongsoran tanah di taman itu, MPAJ menerima maklumat bahawa tiada tindakan diambil selepas penduduk membuat aduan.

"MPAJ telah membuat semakan aduan berkenaan dan mendapati ia adalah kerosakan longkang di hadapan rumah iaitu di Jalan 1/2K dan bukan di tapak ini."Aduan mengenai longkang pecah ini sudah diperiksa dan anggaran kos pembaikan adalah RM1 juta," katanya dalam kenyataan hari ini.Norhayati berkata semakan dilakukan MPAJ di tapak gelongsoran itu mendapati tiada aduan diterima berkaitan perkara itu. - BERNAMA